text:
ESSUULA 5
Okusigala nga Tweyawudde ku Nsi
“Temuli ba nsi.”—YOKAANA 15:19.
1. Kiki Yesu kye yassaako ennyo essira mu kiro ekyasembayo alyoke attibwe?
MU KIRO ekyasembayo alyoke attibwe, Yesu yakiraga nti afaayo nnyo ku biseera eby’omu maaso eby’abagoberezi be, era ekyo yakyogerako mu kusaba kwe ng’agamba nti: “Sikusaba kubaggya mu nsi, naye nkusaba obakuume olw’omubi. Si ba nsi, nga nange bwe siri wa nsi.” (Yokaana 17:15, 16) Mu ssaala eyo, Yesu yakyoleka bulungi nti ayagala nnyo abagoberezi be era n’alaga n’obukulu bw’ebigambo bye yali agambye abamu ku bo ekiro ekyo nti: “Temuli ba nsi.” (Yokaana 15:19) Mazima ddala, Yesu yali akitwala nga kikulu nnyo abagoberezi be okusigala nga beeyawudde ku nsi!
2. “Ensi” Yesu gye yayogerako kye ki?
2 “Ensi” Yesu gye yayogerako be bantu bonna abeeyawudde ku Katonda, abafugibwa Sitaani, abeerowoozaako era ab’amalala. (Yokaana 14:30; Abeefeso 2:2; 1 Yokaana 5:19) Mu butuufu, “buli ayagala okubeera mukwano gw’ensi yeefuula mulabe wa Katonda.” (Yakobo 4:4) Kati olwo abo abaagala okusigala mu kwagala kwa Katonda, basobola batya okubeera mu nsi kyokka nga bagyeyawuddeko? Tujja kulaba engeri ttaano ez’okukikolamu: nga tweyongera okuwagira Obwakabaka bwa Katonda ne kabaka waabwo Kristo era nga tetwenyigira mu bya bufuzi bwa nsi, nga tuziyiza omwoyo gw’ensi, nga twambala era nga twekolako mu ngeri esaanira, nga tuba n’eriiso eriraba awamu, era nga twambala eby’okulwanyisa eby’omwoyo.
OKUWAGIRA OBWAKABAKA N’OBUTEENYIGIRA MU BYA BUFUZI
3. (a) Yesu yatwala atya eby’obufuzi eby’omu kiseera kye? (b) Lwaki kiyinza okugambibwa nti abagoberezi ba Yesu abaafukibwako amafuta baweereza ng’ababaka? (Yogera ne ku ebyo ebiri mu bugambo obuli wansi.)
3 Mu kifo ky’okwenyigira mu by’obufuzi eby’omu kiseera kye, Yesu yassa essira ku kubuulira Obwakabaka bwa Katonda, gavumenti ey’omu ggulu mwe yali asuubira okufuga nga Kabaka. (Danyeri 7:13, 14; Lukka 4:43; 17:20, 21) Eyo ye nsonga lwaki Yesu bwe yali mu maaso ga Gavana Omuruumi Pontiyo Piraato, yagamba nti: “Obwakabaka bwange si bwa mu nsi muno.” (Yokaana 18:36) Abagoberezi be abeesigwa bakoppa ekyokulabirako kye nga bawagira Kristo n’Obwakabaka bwe era nga balangirira Obwakabaka obwo mu nsi. (Matayo 24:14) Omutume Pawulo yagamba nti: “Tuli babaka mu kifo kya Kristo, . . . Ng’ababaka abali mu kifo kya Kristo tubeegayirira nti: ‘Mutabagane ne Katonda.’” *—2 Abakkolinso 5:20.
4. Abakristaayo ab’amazima bonna bakiraze batya nti bawagira Obwakabaka bwa Katonda? (Laba akasanduuko ku lupapula 52.)
4 Olw’okuba ababaka baba bakiikirira nsi ndala, tebeenyigira mu nsonga ez’omunda ez’ensi gye baweerereza era tebabaako ludda lwe bawagira mu by’obufuzi byayo. Kyokka, ababaka abo bafuba okuwagira gavumenti z’ensi ze bakiikirira. Bwe kityo bwe kiri eri abagoberezi ba Kristo abaafukibwako amafuta, abalina ‘obutuuze bwabwe mu ggulu.’ (Abafiripi 3:20) Mu butuufu, olw’okuba babadde banyiikivu mu kubuulira Obwakabaka, bayambye obukadde n’obukadde ‘bw’ab’endiga endala’ eza Kristo ‘okutabagana ne Katonda.’ (Yokaana 10:16; Matayo 25:31-40) Ab’endiga endala abo bawagira baganda ba Yesu abaafukibwako amafuta. Ebibinja ebyo byombi biri ekisibo kimu, era biwagira Obwakabaka bwa Masiya nga tebiriiko ludda lwe biwagira mu by’obufuzi.—Soma Isaaya 2:2-4.
5. Ekibiina Ekikristaayo kyawukana kitya ku Isirayiri ey’edda, era enjawulo eyo yeeyoleka etya?
5 Okuwagira obufuzi bwa Kristo si ye nsonga yokka ereetera Abakristaayo ab’amazima obuteenyigira mu bya bufuzi. Okwawukana ku Isirayiri ey’edda Katonda gye yawa ekifo eky’okubeeramu, ffe tusangibwa mu nsi yonna. (Matayo 28:19; 1 Peetero 2:9) N’olwekyo, singa twali tuwagira ebibiina by’obufuzi ebiri mu nsi zaffe, kyanditubeeredde kizibu nnyo okubuulira ku Bwakabaka era tetwandibadde bumu. (1 Abakkolinso 1:10) Okugatta ku ekyo, bwe wandibaddewo olutalo twandibadde tulwanagana ne bakkiriza bannaffe, so ng’ate tukubirizibwa okubaagala. (Yokaana 13:34, 35; 1 Yokaana 3:10-12) N’olwekyo, Yesu yali mutuufu okugamba abayigirizwa be obuteenyigira mu ntalo. Ate era yabakubiriza n’okwagala abalabe baabwe.—Matayo 5:44; 26:52; laba akasanduuko “ Ddala Seenyigira mu bya Bufuzi?” ku lupapula 55.
6. Okwewaayo kwo eri Katonda kukwata kutya ku nkolagana yo ne Kayisaali?
6 Abakristaayo ab’amazima beewaayo eri Katonda, so si eri omuntu yenna, ekibiina, oba eggwanga. 1 Abakkolinso 6:19, 20 wagamba nti: “Temwerinaako bwannannyini, kubanga mwagulwa omuwendo munene.” N’olwekyo, wadde ng’abagoberezi ba Yesu bawa “Kayisaali” ebibye, gamba ng’ekitiibwa, emisolo, n’okumugondera we kisaanira, bawa ‘Katonda ebya Katonda.’ (Makko 12:17; Abaruumi 13:1-7) Kino kizingiramu okumusinza, okumwagala n’omutima gwabwe gwonna, era n’okumugondera. Bwe kiba kyetaagisa, baba beetegefu okufiirwa obulamu bwabwe olw’okugondera Katonda.—Lukka 4:8; 10:27; soma Ebikolwa 5:29; Abaruumi 14:8.
OKUZIYIZA ‘OMWOYO GW’ENSI’
7, 8. ‘Omwoyo gw’ensi’ kye ki, era omwoyo ogwo ‘gukolera’ gutya mu bantu?
7 Abakristaayo era beeyawula ku nsi nga baziyiza omwoyo gwayo omubi. Pawulo yagamba bw’ati: “Tetwaweebwa mwoyo gwa nsi wabula twaweebwa omwoyo oguva eri Katonda.” (1 Abakkolinso 2:12) Ate era yagamba Abeefeso nti: ‘Mmwatambulanga edda nga mutuukana n’ensi eno era nga mutuukana n’ebyo omufuzi w’obuyinza obw’empewo by’ayagala, omwoyo ogukolera kaakano mu baana ab’obujeemu.’—Abeefeso 2:2, 3.
8 ‘Empewo’ y’ensi, oba omwoyo gwayo, ge maanyi agatalabika agaleetera abantu okujeemera Katonda era agatumbula ‘okwegomba kw’omubiri n’okwegomba kw’amaaso.’ (1 Yokaana 2:16; 1 Timoseewo 6:9, 10) Omwoyo guno gulina ‘obuyinza’ mu ngeri nti gutusikiriza, si mwangu gwa kutegeera, gwa bulabe gye tuli, era okufaananako empewo, guli buli wamu. Okugatta ku ekyo, ‘gukolera’ mu bantu abajeemu nga gugenda gubasigamu engeri embi gamba ng’okwefaako bokka, amalala, okwagala ettutumu, omwoyo gwa kyetwala, n’obujeemu. * Omwoyo gw’ensi guleetera abantu okwoleka engeri z’Omulyolyomi.—Yokaana 8:44; Ebikolwa 13:10; 1 Yokaana 3:8, 10.
9. Omwoyo gw’ensi guyinza gutya okutuyingiramu?
9 Kisoboka omwoyo gw’ensi okusimba amakanda mu birowoozo byo ne mu mutima gwo? Yee, kisoboka singa oguwa omwagaanya ng’olekera awo okuba obulindaala. (Soma Engero 4:23.) Gutandikiriza mpolampola, oboolyawo okuyitira mu abo be tukolagana nabo abayinza okulabika ng’abantu abalungi naye nga mu butuufu, tebaagala Yakuwa. (Engero 13:20; 1 Abakkolinso 15:33) Oyinza okufuna omwoyo gw’ensi okuyitira mu bitabo ebirimu ebintu ebitasaana, ku mikutu gya Intaneeti egiriko ebifaananyi eby’obuseegu oba egyo egya bakyewaggula, okuyitira mu by’okwesanyusaamu ebitasaana, n’okuyitira mu mizannyo egirimu okuvuganya okw’amaanyi—mu butuufu, osobola okugufuna okuva ku muntu yenna oba ekintu kyonna ekitumbula endowooza ya Sitaani oba ey’ensi ye.
10. Tuyinza tutya okuziyiza omwoyo gw’ensi?
10 Tuyinza tutya okuziyiza omwoyo gw’ensi omubi era ne twekuumira mu kwagala kwa Katonda? Ekyo tuyinza okukikola nga tukozesa enteekateeka zonna ez’eby’omwoyo Yakuwa z’atuteereddewo, era nga tumusaba bulijjo okutuwa omwoyo gwe omutukuvu. Yakuwa wa maanyi nnyo okusinga Omulyolyomi awamu n’ensi eno embi eri mu buyinza bwe. (1 Yokaana 4:4) N’olwekyo, kikulu nnyo okusemberera Yakuwa okuyitira mu kusaba.
OKWAMBALA N’OKWEKOLAKO MU NGERI ESAANIRA
11. Omwoyo gw’ensi guleetedde abantu kwambala mu ngeri ki?
11 Omwoyo gw’ensi gweyolekera nnyo mu nnyambala, mu ngeri omuntu gye yeekolako, ne mu buyonjo bw’omuntu. Mu nsi nnyingi, emitindo gy’enyambala giserebye nnyo ne kiba nti omusajja omu aweereza programu ku ttivi yatuuka n’okugamba nti mu kiseera ekitali kya wala kijja kuba kizibu okwawulawo malaaya n’oyo atali malaaya. N’abawala abatannatuuka mu myaka gya butiini bambala bubi nnyo. Olupapula olumu olw’amawulire lwagamba nti abawala, “bambala engoye ezitasaana eziraga ebitundu eby’omubiri ebitalina kulagibwa.” Ate abantu abalala bambala mu ngeri ey’ekisaazisaazi eyoleka omwoyo gw’obujeemu awamu n’obutessaamu kitiibwa.
12, 13. Misingi ki egikwata ku nnyambala n’okwekolako gye tusaanidde okugoberera?
12 Ffe ng’abaweereza ba Yakuwa twagala okulabika obulungi, era kino kizingiramu okwambala engoye ennyonjo, ezisaanira, era ezituukana n’embeera gye tubaamu. Buli kiseera endabika yaffe yandibadde ‘esaanira era ng’eraga nti tuli beegendereza.’ Kino kikwata ku buli muntu yenna ‘agamba nti atya Katonda,’ k’abe musajja oba mukazi. Kya lwatu ekisinga obukulu mu bulamu bwaffe si kwe kufaayo ennyo ku ndabika yaffe, wabula okufuba ‘okwekuumira mu kwagala kwa Katonda.’ (1 Timoseewo 2:9, 10; Yuda 21) Mu butuufu, twagala ekyambalo kyaffe ekisingayo okuba ekirungi kibeere ‘omuntu ow’ekyama ow’omu mutima ow’omuwendo omungi mu maaso ga Katonda.’—1 Peetero 3:3, 4.
13 Ate kijjukire nti emisono gy’engoye ze twambala awamu n’engeri gye twekolako birina kye bikola ku ngeri abalala gye batwalamu okusinza okw’amazima. Ekigambo ky’Oluyonaani ekyavvuunulwa nti “ebisaana,” bwe kikozesebwa ku by’empisa kiba n’amakulu ag’okufaayo ku ndowooza z’abalala. N’olwekyo, tusaanidde okufaayo ku muntu w’omunda ow’abalala. N’ekisinga byonna, twagala okuweesa Yakuwa n’abantu be ekitiibwa era n’okukiraga nti tuli baweereza ba Katonda ‘abakola byonna olw’ekitiibwa kye.’—1 Abakkolinso 4:9; 10:31; 2 Abakkolinso 6:3, 4; 7:1.
14. Ku bikwata ku buyonjo n’endabika yaffe, bibuuzo ki bye tusaanidde okwebuuza?
14 Kikulu nnyo okwambala n’okwekolako mu ngeri esaanira era n’okuba abayonjo nga tuli mu buweereza bw’ennimiro ne mu nkuŋŋaana z’ekibiina. N’olwekyo weebuuze: ‘Endabika yange ereetera abantu okuntunuulira ennyo? Yesittaza abalala? Okwambala n’okwekolako nga bwe njagala kye nfaako okusinga okukola enkyukakyuka nsobole okufuna enkizo mu kibiina?’—Zabbuli 68:6; Abafiripi 4:5; 1 Peetero 5:6.
15. Lwaki Ekigambo kya Katonda tekiwa lukalala lw’amateeka agakwata ku nnyambala, okwekolako, n’okweyonja?
15 Bayibuli tewa Bakristaayo lukalala lw’amateeka agakwata ku nnyambala, okwekolako, n’okweyonja. Yakuwa tayagala kutuggyako ddembe lyaffe ery’okwesalirawo oba kutulemesa kukozesa busobozi bwaffe obw’okulowooza. Wabula, ayagala tufuuke abantu abakulu abasobola okusalawo nga basinziira ku misingi egiri mu Bayibuli era ‘abakozeseza obusobozi bwabwe obw’okutegeera ne baawulawo ekituufu n’ekikyamu.’ (Abebbulaniya 5:14) N’ekisinga obukulu, ayagala tulage Katonda ne baliraanwa baffe okwagala. (Soma Makko 12:30, 31.) Nga tugoberera emisingi egiri mu Bayibuli egikwata ku nnyambala, tusobola okwambala era ne twekolako mu ngeri ez’enjawulo ezisaanira. Kino tukirabira ku ngeri abantu ba Yakuwa gye baba bambaddemu mu nkuŋŋaana zaabwe yonna gye baba mu nsi.
OKUBA N’ERIISO ERITUNULA AWAMU
16. Njawulo ki eriwo wakati w’omwoyo gw’ensi n’ebyo Yesu bye yayigiriza, era bibuuzo ki bye tusaanidde okwebuuza?
16 Omwoyo gw’ensi guleetera abantu okwerimbalimba ne balowooza nti ssente n’eby’obugagga bye bisobola okubaleetera essanyu. Kyokka Yesu yagamba nti: “Omuntu ne bw’aba n’ebintu ebingi, ebintu ebingi by’aba nabyo si bye bimuwa obulamu.” (Lukka 12:15) Wadde nga Yesu yali tategeeza nti omuntu asaanidde okwerumya, yayigiriza nti abo ‘abamanyi obwetaavu bwabwe obw’eby’omwoyo’ awamu n’abo abalina eriiso ‘eritunula awamu,’ oba abo abeemalidde ku bintu eby’omwoyo, be basobola okufuna obulamu n’essanyu ebya nnamaddala. (Matayo 5:3; 6:22, obugambo obuli wansi) N’olwekyo weebuuze: ‘Ddala nzikiriza ebyo Yesu bye yayigiriza, oba ngoberera endowooza ya “kitaawe w’obulimba”? (Yokaana 8:44) Bye njogera, ebiruubirirwa byange, awamu n’ebyo bye nkulembeza mu bulamu byoleka ki?’—Lukka 6:45; 21:34-36; 2 Yokaana 6.
17. Nokolayo ebimu ku birungi ebifunibwa abo abalina eriiso eritunula awamu.
17 Yesu yagamba nti: “Ebintu eby’obutuukirivu omuntu by’akola bye biraga nti wa magezi.” (Matayo 11:19) Lowooza ku gimu ku miganyulo abo abalina eriiso eritunula awamu gye bafuna. Bafuna essanyu mu buweereza bwabwe. (Matayo 11:29, 30) Beewala okweraliikirira ekisukkiridde ekiyinza okubamalako emirembe. (Soma 1 Timoseewo 6:9, 10.) Olw’okuba bamativu n’ebyo bye balina, baba n’ebiseera ebimala okubeerako n’ab’omu maka gaabwe awamu ne Bakristaayo bannaabwe. Ekyo kiyinza okubaviiramu okwebaka obulungi. (Omubuulizi 5:12) Bafuna essanyu erya nnamaddala eriva mu kugaba. (Ebikolwa 20:35) Ate era ‘beeyongera okuba n’essuubi,’ baba bamativu, era baba n’emirembe mu mutima. (Abaruumi 15:13; Matayo 6:31, 32) Ng’ebyo bintu birungi nnyo!
OKWAMBALA “EBY’OKULWANYISA BYONNA”
18. Bayibuli eyogera etya ku mulabe waffe era n’engeri ‘gye tumeggana naye’?
18 Abo abeekuumira mu kwagala kwa Katonda bakuumibwa mu by’omwoyo, Sitaani n’atabalemesa kufuna ssanyu n’obulamu obutaggwaawo. (1 Peetero 5:8) Pawulo yagamba nti: “Tetumeggana na musaayi na mubiri, naye tumeggana n’obufuzi, n’obuyinza, n’abafuzi b’ensi ab’ekizikiza kino, n’emyoyo emibi egiri mu bifo eby’omu ggulu.” (Abeefeso 6:12) Ekigambo ‘okumeggana’ kitegeeza okwambalagana n’omuntu so si kumulwanyisa ng’omwesudde akabanga. Ate era ebigambo “obufuzi,” “obuyinza,” ne ‘abafuzi b’ensi’ biraga nti obulumbaganyi emyoyo emibi bwe gikola ku bantu butegekeddwa bulungi era bulina ekigendererwa.
19. Nnyonnyola eby’okulwanyisa eby’omwoyo Abakristaayo bye basaanidde okwambala.
19 Wadde nga tetutuukiridde era nga n’obusobozi bwaffe buliko ekkomo, tusobola okutuuka ku buwanguzi. Tutya? Nga ‘twambala eby’okulwanyisa byonna ebiva eri Katonda.’ (Abeefeso 6:13) Abeefeso essuula 6, olunyiriri 14 okutuuka ku 18 woogera ku by’okulwanyisa ebyo. Wagamba nti: “N’olwekyo, mube banywevu, nga mwesibye mu biwato byammwe olukoba olw’amazima, nga mwambadde eky’omu kifuba eky’obutuukirivu, era nga munaanise engatto mu bigere byammwe nga muli beetegefu okubuulira amawulire amalungi ag’emirembe. Ng’oggyeeko ebyo byonna, mukwate engabo ennene ey’okukkiriza ejja okubasobozesa okuzikiza obusaale bwonna obw’omuliro obw’omubi. Era mukkirize enkofiira ey’obulokozi n’ekitala eky’omwoyo, nga kino kye Kigambo kya Katonda. Mu kiseera kye kimu, mweyongere okusaba buli kiseera mu mwoyo, nga muyitira mu kusaba n’okwegayirira okwa buli ngeri.”
20. Embeera gye tulimu eyawukana etya ku y’abajaasi?
20 Okuva bwe kiri nti Katonda ye yatuwa eby’okulwanyisa bino eby’omwoyo, awatali kubuusabuusa bijja kutukuuma singa tubyambala buli kiseera. Okwawukana ku bajaasi abayinza okumala ekiseera ekiwanvu nga tebalwana, Abakristaayo bo ekiseera kyonna baba mu lutalo lwa maanyi olutajja kukoma okutuusa nga Katonda amaze okuzikiriza ensi ya Setaani era n’okusuula emyoyo emibi mu bunnya obutakoma. (Okubikkulirwa 12:17; 20:1-3) N’olwekyo, bw’oba ng’olina obunafu oba okwegomba okubi kw’olwanyisa, tolekulira kubanga ffenna tulina ‘okwebonereza’ tusobole okusigala nga tuli beesigwa eri Yakuwa.—1 Abakkolinso 9:27.
21. Tuyinza tutya okutuuka ku buwanguzi mu lutalo olw’eby’omwoyo?
21 Okwongereza ku ekyo, olutalo luno tetuyinza kuluwangula mu maanyi gaffe. Eyo ye nsonga lwaki Pawulo atujjukiza obukulu bw’okusaba Yakuwa ‘buli kiseera.’ Mu kiseera kye kimu, tusaanidde okuwuliriza Yakuwa nga twesomesa Ekigambo kye era nga tukuŋŋaana wamu obutayosa ne ‘basirikale bannaffe, kubanga olutalo luno tetululwana ffekka. (Firemooni 2; Abebbulaniya 10:24, 25) Abo abakola ebintu ebyo byonna bajja kusobola okutuuka ku buwanguzi n’okulwanirira okukkiriza kwabwe nga boolekaganye n’embeera enzibu.
BEERA MWETEGEFU OKULWANIRIRA OKUKKIRIZA KWO
22, 23. (a) Lwaki tusaanidde okubeera abeetegefu ekiseera kyonna okulwanirira okukkiriza kwaffe, era bibuuzo ki bye tusaanidde okwebuuza? (b) Kiki ekijja okwogerwako mu ssuula eddako?
22 Yesu yagamba nti: “Naye olw’okuba temuli ba nsi, . . . , ensi ky’eva ebakyawa.” (Yokaana 15:19) N’olwekyo Abakristaayo bateekwa okuba abeetegefu buli kiseera okulwanirira okukkiriza kwabwe, era ekyo basaanidde okukikola n’obukkakkamu era mu ngeri eraga nti bassa ekitiibwa mu balala. (Soma 1 Peetero 3:15.) N’olwekyo weebuuze: ‘Ntegeera ensonga lwaki ebiseera ebimu Abajulirwa ba Yakuwa bakola ebintu mu ngeri eyawukana ku y’abalala? Bwe nnesanga mu mbeera ng’eyo, mba mukakafu nti ekyo Bayibuli ky’egamba era n’omuddu omwesigwa by’ayigiriza bye bituufu? (Matayo 24:45; Yokaana 17:17) Ate bwe kituuka ku kukola ekituufu mu maaso ga Yakuwa, ndi mwetegefu okuba ow’enjawulo, ate n’emba nga nkyenyumiririzaamu?’—Zabbuli 34:2; Matayo 10:32, 33.
23 Kyokka, emirundi mingi Sitaani akozesa engeri enneekusifu ng’agezaako okutulemesa okuba ab’enjawulo ku nsi. Ng’ekyokulabirako, nga bwe kyayogeddwako waggulu, Omulyolyomi ageezaako okutwaliriza abaweereza ba Yakuwa okubazza mu nsi ng’akozesa eby’okwesanyusaamu. Tuyinza tutya okulondawo eby’okwesanyusaamu ebisaanira ebinaatusobozesa okusigala nga tulina omuntu ow’omunda omuyonjo? Kino kijja kwogerwako mu ssuula eddako.
^ lup. 3 Okuva ku Pentekooti 33 E.E., Kristo abadde aweereza nga Kabaka, ng’afuga ekibiina ky’abagoberezi be abaafukibwako amafuta abali ku nsi. (Abakkolosaayi 1:13) Mu 1914, Kristo yaweebwa obuyinza ku “bwakabaka bw’ensi.” Bwe kityo, Abakristaayo abaafukibwako amafuta nabo baweereza ng’ababaka b’Obwakabaka bwa Masiya.—Okubikkulirwa 11:15.
^ lup. 8 Laba akatabo Reasoning From the Scriptures akaakubibwa Abajulirwa ba Yakuwa, empapula 389-393.
^ lup. 65 Laba Ebyongerezeddwako, olupapula 212-215.


c: text/html

text:
EBYAFAAYO
Nfuuka “Byonna eri Abantu aba Buli Ngeri”
Mu mwaka gwa 1941 taata yagamba maama nti: “Bw’obatizibwa, nja kukulekawo!” Wadde nga taata yagamba maama ebigambo ebyo, maama yeewaayo eri Yakuwa Katonda era n’abatizibwa. Nga taata bwe yali agambye, yalekawo maama n’agenda. Mu kiseera ekyo, nnalina emyaka munaana gyokka.
MAAMA yali amaze ekiseera ng’asoma ebitabo ebinnyonnyola Bayibuli era nange nnayagalanga nnyo okubisoma. Ebifaananyi ebyali mu bitabo ebyo byansanyusanga nnyo. Taata teyayagalanga maama ambuulire ku ebyo bye yabanga ayize mu Bayibuli. Naye nnayagalanga nnyo okumanya era nnabuuzanga maama ebibuuzo. Bwe kityo, taata bwe yabanga tali waka, maama yanjigirizanga Bayibuli. N’ekyavaamu, nange nnasalawo okwewaayo eri Yakuwa. Nnabatizibwa mu 1943 mu kibuga Blackpool ekya Bungereza nga ndi wa myaka kkumi.
NTANDIKA OKUWEEREZA YAKUWA
Nnatera kubuuliranga ne maama. Bwe twabanga tubuulira, twakozesanga gramufomu. Gramufomu ezo zaali zizitowa era nga buli emu ezitowa kiro nga nnya n’ekitundu. Olw’okuba nnali muto, gramufomu ezo zanzitoowereranga nnyo!
Bwe nnaweza emyaka 14, nnayagala okutandika okuweereza nga payoniya. Maama yaŋŋamba nti njogereko n’omulabirizi w’ekitundu. Bwe nnayogerako n’omulabirizi w’ekitundu, yaŋŋamba nti nsooke mbeeko omulimu gwe njiga, ogwandinnyambye okweyimirizaawo nga mpeereza nga payoniya. Ekyo nnakikola. Oluvannyuma lw’okukolera emyaka ebiri, nnayogerako n’omulabirizi w’ekitundu omulala ne mmubuuza obanga nnali nsobola okutandika okuweereza nga payoniya. Yaŋŋamba nti, “Tandika okuweereza nga payoniya!”
Bwe kityo, mu Apuli 1949, nze ne maama tweggyako ebintu ebitali bimu bye twalina mu nnyumba gye twali tupangisa ne tusengukira mu kibuga Middleton, ekiri okumpi n’ekibuga Manchester, ne tutandika okuweereza nga bapayoniya. Nga wayise emyezi ena, waliwo ow’oluganda eyali payoniya eyanneegattako ne tuweerereza wamu naye. Ofiisi y’ettabi yatusaba okugenda okuweerereza mu kibiina ekipya ekyali kyakatandikibwawo mu Irlam. Maama yatandika okubuulira ne mwannyinaffe eyali abeera mu kibiina ekirala eyali aweereza nga payoniya.
Wadde nga nnalina emyaka 17 gyokka, nze n’ow’oluganda gwe nnali naye baatukwasa obuvunaanyizibwa obw’okukubiriza enkuŋŋaana mu kibiina ekyo ekipya, kubanga tewaaliwo ba luganda bamala kwetikka buvunaanyizibwa mu kibiina. Oluvannyuma nnasabibwa okugenda okuweerereza mu kibiina ky’e Buxton, ekyalimu ababuulizi abatono ennyo era nga kyetaaga obuyambi. Embeera eyo gye twayitamu yannyamba okweteekerateekera obuvunaanyizibwa obwampeebwa oluvannyuma.
Mu 1951, nnajuza foomu ne nsaba okugenda mu Ssomero lya Gireyaadi. Naye mu Ddesemba 1952, nnayitibwa okugenda mu magye. Nnasaba nneme kuyingira magye olw’okuba nnali mubuulizi ow’ekiseera kyonna, kyokka nnasindikibwa mu kkomera mmaleyo emyezi mukaaga. Bwe nnali mu kkomera, nnayitibwa okugenda mu Ssomero lya Gireyaadi ery’omulundi ogwa 22. Era mu Jjulaayi 1953, nnasimbula ne ŋŋenda mu New York, era emmeeri gye nnagenderamu baali bagiyita Georgic.
Bwe nnatuuka mu New York, nnagenda ku lukuŋŋaana olunene olwaliwo mu mwaka ogwo ogwa 1953. Oluvannyuma nnagenda mu South Lansing, New York, awaali wagenda okubeera essomero. Olw’okuba nnali nnaakava mu kkomera, nnalina obusente butono. Bwe nnava mu ggaali y’omukka, nnalinnya bbaasi era ssente ze nnasasula mu bbaasi nnazeewola ku musaabaze.
NSINDIKIBWA OKUWEEREZA MU NSI ENDALA
Essomero lya Gireyaadi lyatutendeka ‘okufuuka byonna eri abantu aba buli ngeri’ nga tuweereza ng’abaminsani. (1 Kol. 9:22) Nze, Paul Bruun, ne Raymond Leach, twasindikibwa okuweereza mu Philippines. Twalwawo okufuna viza zaffe era bwe twazifuna, twatandikirawo olugendo lwaffe nga tukozesa emmeeri, ne tuyita e Rotterdam, ku Guyanja Meditereniyani, mu mukutu gw’e Suez, ku Guyanja oguyitibwa Indian Ocean, mu Malaysia, ne mu Hong Kong. Twamala ennaku 47 mu mmeeri era oluvannyuma twatuuka mu kibuga Manila mu Noovemba 19, 1954.
Twalina okukola enkyukakyuka ezitali zimu okutuukana n’abantu ab’omu kitundu ekipya gye twali tugenze, era twalina okuyiga olulimi lwabwe. Kyokka nze ne bannange ababiri twasooka kusindikibwa kuweerereza mu kibiina ky’e Quezon, era abantu bangi mu kibuga ekyo baali boogera Lungereza. N’olwekyo, mu myezi mukaaga, twali tuyize ebigambo bitono nnyo eby’olulimi Olutagalogo. Naye obuvunaanyizibwa obulala obwali bugenda okutuweebwa bwali bugenda kutuyamba okuyiga Olutagalogo.
Lumu mu Maayi 1955 nze n’Ow’oluganda Leach bwe twatuuka awaka nga tuva okubuulira twasanga amabaluwa mu nnyumba yaffe. Amabaluwa ago gaali galaga nti twali tulondeddwa okutandika okuweereza ng’abalabirizi abakyalira ebibiina. Mu kiseera ekyo nnalina emyaka 22 gyokka naye obuvunaanyizibwa obwo obupya bwatuwa akakisa ‘okufuuka byonna eri abantu aba buli ngeri.’
Ng’ekyokulabirako, emboozi gye nnasooka okuwa nga mpeereza ng’omulabirizi akyalira ebibiina nnagiweera mu maaso g’edduuka. Ab’oluganda mu Philippines baali bakitwala nti emboozi ya bonna erina kuweebwa mu bifo ebya lukale abantu bonna we basobola okugiwulirira! Bwe nnakyaliranga ebibiina, nnaweeranga emboozi ya bonna mu bifo ebya lukale abantu we baawummuliranga, mu butale, mu bifo we bazannyira emizannyo, mu paaka, ne ku nguudo. Lumu bwe nnali mu kibuga San Pablo, enkuba ey’amaanyi yatonnya ne sisobola kuweera mboozi ya bonna mu katale, bwe kityo ne ŋŋamba ab’oluganda abaali batwala obukulembeze nti ngiweere mu Kizimbe ky’Obwakabaka. Bwe nnamala okuwa emboozi eyo, ab’oluganda bambuuza obanga emboozi eyo baali basobola okugitwala ng’emboozi ya bonna okuva bwe kiri nti saagiweera mu kifo ekya lukale!
Nnasulanga mu maka ga ba luganda. Wadde ng’ab’oluganda tebaali bagagga, amaka gaabwe gaabanga mayonjo. Nnateranga kwebaka ku mukeeka. Ebinaabiro tebyabanga bizimbe bulungi ne kiba nti omuntu yabanga asobola okukulingiza ng’onaaba. Bwe kityo, nnayiga okuba omwegendereza nga nnaaba. Nnatambuliranga mu jipu, mu bbaasi, era emirundi egimu nnakozesanga n’eryato okugenda ku bizinga. Ekiseera kyonna kye mmaze nga mpeereza, sibeerangako na mmotoka yange ku bwange.
Okubuulira n’okukyalira ebibiina kyannyamba okuyiga Olutagalogo. Saagenda mu ssomero kuyiga lulimi olwo naye nnaluyiga nga mpuliriza bakkiriza bannange, nga tubuulira oba nga tuli mu nkuŋŋaana. Bakkiriza bannange bannyamba nnyo nga njiga olulimi olwo. Baali bagumiikiriza gye ndi era banzizangamu nnyo amaanyi.
Ekiseera bwe kyagenda kiyitawo, obuvunaanyizibwa obutali bumu bwe nnaweebwa bwannyamba okukola enkyukakyuka endala. Mu 1956, Ow’oluganda Nathan Knorr bwe yakyala mu Philippines, nnakwasibwa obuvunaanyizibwa obw’okukwanaganya emirimu egitali gimu. Saalina bumanyirivu mu mirimu egyo naye bakkiriza bannange bannyamba. Bwe waali tewannayita na mwaka, olukuŋŋaana olulala lwategekebwa, era Ow’oluganda Frederick Franz eyali avudde ku kitebe kyaffe ekikulu yakyala mu Philippines. Okuweereza ng’omulabirizi w’olukuŋŋaana olwo kyannyamba okubaako kye njigira ku w’Oluganda Franz eyafuba okutuukana n’embeera z’abantu b’omu Philippines. Ab’oluganda baasanyuka nnyo okulaba Ow’oluganda Franz ng’ayambadde ekyambalo ky’omu Philippines ekiyitibwa barong Tagalog ng’awa emboozi ya bonna.
Bwe nnalondebwa okuweereza ng’omulabirizi wa disitulikiti, nnalina okukola enkyukakyuka endala. Mu kiseera ekyo, twalaganga firimu eyitibwa The Happiness of the New World Society, ng’emirundi mingi tugiragira wabweru mu bifo ebya lukalu. Ebiseera ebimu obuwuka bwatutawaanyanga. Obuwuka bungi bwajjanga ku kitaala kye twakozesanga. Gwalinga mulimu gwa maanyi okuyonja ekitaala ekyo buli luvannyuma lw’okukikozesa. Tekyalinga kyangu kulaga bantu firimu eyo naye kyatusanyusanga nnyo okulaba engeri abantu gye baakwatibwangako nga bayize ebikwata ku kibiina kya Yakuwa.
Abakulembeze b’eddiini y’Ekikatuliki baagambanga ab’obuyinza abamu obutatukkiriza kukuba nkuŋŋaana nnene. Ate bwe twakubanga enkuŋŋaana okumpi n’amasinzizo gaabwe, baakubanga ebide by’omu masinzizo gaabwe basobole okutaataaganya enkuŋŋaana ezo. Wadde kyali kityo, omulimu gwaffe gwagenda mu maaso era abantu bangi mu bitundu ebyo baafuuka Abajulirwa ba Yakuwa.
NNAWEEBWA OBUVUNAANYIZIBWA OBULALA OBWANDEETERA OKUKOLA ENKYUKAKYUKA ENDALA
Mu 1959, nnayitibwa okuweereza ku ofiisi y’ettabi. Obuvunaanyizibwa obwo obupya bwansobozesa okuyiga ebintu ebirala bingi. Nga wayise ekiseera, nnatandika okusindikibwanga okukyalira ensi ezitali zimu. Lumu bwe nnali nkyadde mu Thailand, nnasisinkana Janet Dumond eyali aweereza ng’omuminsani mu nsi eyo. Twawuliziganya okumala ekiseera era oluvannyuma ne tufumbiriganwa. Kati tumaze emyaka 51 nga tuweerereza wamu Yakuwa.
Okutwalira awamu, nkyalidde abaweereza ba Yakuwa mu nsi 33. Ndi musanyufu nnyo okuba nti obuvunaanyizibwa obuzze bumpeebwa mu kibiina kya Yakuwa bunnyambye okuyiga okukolagana n’abantu aba buli ngeri! Okukyalira ab’oluganda mu nsi ezitali zimu kinnyambye okuba n’endowooza ennuŋŋamu n’okukiraba nti Yakuwa ayagala abantu aba buli ngeri.
NKYEYONGERA OKUKOLA ENKYUKAKYUKA
Kituleetedde essanyu lingi okuweerereza awamu ne baganda baffe ab’omu Philippines. Kati omuwendo gw’ababuulizi gweyongedde era gukubisaamu emirundi kkumi omuwendo gw’ababuulizi abaaliwo we nnatandikira okuweereza mu Philippines. Nze ne Janet tukyaweereza ku ofiisi y’ettabi ey’omu Philippines mu kibuga Quezon. Wadde nga mmaze emyaka egisukka mu 60 nga mpeereza mu Philippines, nkyetaaga okubaako enkyukakyuka ze nkola. Enkyukakyuka ezigenda mu maaso mu kibiina kya Yakuwa zitwetaagisa okuba abeetegefu okukola enkyukakyuka tusobole okutambulira awamu n’ekibiina kye.
Olw’okuba tufubye okutuukana n’ekigendererwa kya Yakuwa, kituleetedde essanyu lingi. Era tufubye okukola enkyukakyuka ezitali zimu okusobola okuweereza baganda baffe. Mu butuufu, tuli beetegefu ‘okufuuka byonna eri abantu aba buli ngeri.’

robotstxt: allowed

filter: keep


text:
ESSUULA 28
Lwaki Abayigirizwa ba Yesu Tebasiiba?
MATAYO 9:14-17 MAKKO 2:18-22 LUKKA 5:33-39
ABAYIGIRIZWA BA YOKAANA BABUUZA YESU KU BIKWATA KU KUSIIBA
Yokaana Omubatiza abadde mu kkomera okuva mu kiseera Yesu we yakwatira embaga ey’Okuyitako ey’omwaka gwa 30 E.E. Yokaana yali ayagala abayigirizwa be bafuuke abagoberezi ba Yesu, naye okuva Yokaana lwe yasibibwa, abamu ku bo tebannafuuka bagoberezi ba Yesu.
Embaga ey’Okuyitako ey’omwaka gwa 31 E.E. enaatera okutuuka, era abamu ku bayigirizwa ba Yokaana bajja eri Yesu ne bamubuuza nti: “Lwaki ffe n’Abafalisaayo tusiiba ng’ate bo abayigirizwa bo tebasiiba?” (Matayo 9:14) Abafalisaayo okusiiba bakutwala ng’akalombolombo k’eddiini. Oluvannyuma, Yesu akozesa n’ekyokulabirako ky’Omufalisaayo omu eyeetwala nti mutuukirivu, asaba ng’agamba nti: “Ai Katonda, nkwebaza olw’okuba siri ng’abantu abalala . . . Nsiiba emirundi ebiri mu wiiki.” (Lukka 18:11, 12) Abayigirizwa ba Yokaana nabo bayinza okuba nga basiiba olw’okuba okusiiba bakutwala ng’akalombolombo, oba bayinza okuba nga basiiba okulaga nti banakuwavu olwa Yokaana okusibibwa mu kkomera. Abantu abalala nabo beebuuza ensonga lwaki abayigirizwa ba Yesu tebasiiba nabo balage nti banakuwavu olw’ekyo ekyatuuka ku Yokaana.
Yesu abaddamu ng’akozesa ekyokulabirako kino: “Mikwano gy’omugole omusajja bayinza okunakuwala ng’omugole oyo akyali nabo? Naye ekiseera kijja kutuuka omugole omusajja abaggibweko, era olwo bajja kusiiba.”—Matayo 9:15.
Yokaana kennyini yayogera ku Yesu ng’omugole omusajja. (Yokaana 3:28, 29) N’olwekyo, olw’okuba Yesu akyaliwo, abayigirizwa ba Yesu tekibeetaagisa kusiiba. Oluvannyuma, Yesu bw’anaafa, abayigirizwa be bajja kunakuwala nnyo babe nga tebaagala na kulya. Naye bw’anaazuukira, bajja kusanyuka nnyo. Tewajja kubaawo kintu kyonna kibaleetera kuddamu kusiiba.
Oluvannyuma, Yesu abawa ebyokulabirako bino ebibiri: “Tewali atunga kiwero kipya ku kyambalo eky’okungulu ekikadde; kubanga ekiwero ekyo kyesika okuva ku kyambalo, ekituli ne kiba kinene n’okusingawo. Era abantu tebateeka mwenge musu mu nsawo z’amaliba enkadde; singa baguteekamu, ensawo zaabika omwenge ne guyiika era ensawo ne zoonooneka. Naye abantu bateeka omwenge omusu mu nsawo z’amaliba empya.” (Matayo 9:16, 17) Yesu ategeeza ki?
Yesu ayamba abayigirizwa ba Yokaana okukitegeera nti tewali asaanidde kulowooza nti abagoberezi ba Yesu bajja kukola ebintu ebitakyetaagisa ebikolebwa mu ddiini y’Ekiyudaaya, gamba ng’okusiiba. Teyajja kukuba biraka okusinza Yakuwa kwatakyasiima era okunaatera okuggibwawo. Engeri Yesu gy’ayagala abantu basinzeemu Yakuwa eyawukanira ddala ku kusinza kw’Abayudaaya abaliwo okujjudde obulombolombo bw’abantu. Yesu tagezaako kutunga kiwero kipya ku kyambalo ekikadde oba okuteeka omwenge omusu mu nsawo y’eddiba enkadde era eyakakanyala.


text:
EBIKWATAGANA N’EBIRI KUNGULU | LWAKI KIKULU OKUBA OMWESIGWA?
Emiganyulo Egiri mu Kubeera Omwesigwa
“Tumanyi nti tulina omuntu ow’omunda omuyonjo, era twagala okubeera abeesigwa mu bintu byonna.”
Mu Bayibuli, ekigambo eky’Oluyonaani ekitera okuvvuunulwa “obwesigwa” kitegeeza “ekintu ekirungi ennyo.” Ate era kiyinza n’okutegeeza omuntu alina empisa ennungi.
Abakristaayo bafuba okukolera ku bigambo by’omutume Pawulo bino: “Twagala okubeera abeesigwa mu bintu byonna.” Ekyo kizingiramu ki?
OKUMANYA EKYO KYE TULI MUNDA
Abantu bangi beeraba mu ndabirwamu buli ku makya nga tebannava waka. Bakola bwe batyo kubanga baba baagala bakakase nti balabika bulungi. Naye waliwo ekintu ekikulu ennyo okusinga endabika yaffe ey’okungulu. Mu butuufu, ekyo kye tuli munda kisobola okulungiya oba okwonoona ekyo kye tuli kungulu.
Bayibuli ekiraga kaati nti ffenna emitima gyaffe gyekubidde ku kukola bintu bibi. Olubereberye 8:21 wagamba nti: “Ebirowoozo by’omu mutima gw’omuntu byekubidde ku kukola kibi okuva mu buto bwe.” N’olwekyo, ffenna tulwanagana n’ekibi ekiri mu ffe. Omutume Pawulo yayogera ku ngeri gye yalwanaganamu n’ekibi. Yagamba nti: “Mazima ddala nsanyukira etteeka lya Katonda mu mutima gwange, naye mu mubiri gwange ndaba etteeka eddala erirwanyisa etteeka ery’omu birowoozo byange, era linfuula muddu wa tteeka lya kibi eriri mu mubiri gwange.”
Ng’ekyokulabirako, omutima gwaffe bwe gutusendasenda okukola ekintu ekibi oba obutaba beesigwa, tetusaanidde kukola ekyo omutima gwaffe kye gutugamba. Bwe tusalawo okuziyiza ekirowoozo ekibi, tusobola okusigala nga tuli beesigwa wadde ng’abantu be tubeeramu si beesigwa.
OKULWANYISA OBUTALI BWESIGWA
Okusobola okubeera abeesigwa, kitwetaagisa okuba n’emitindo gy’empisa gye tugoberera. Eky’ennaku, abantu bangi bamala ebiseera bingi nga basalawo ngoye ki ze banaayambala naye nga tebalowooza ku nneeyisa yaabwe. Mu kukola bwe batyo, baleetera ababalaba okulowooza nti tebasobola kukola bintu bibi. Ekitabo ekiyitibwa The (Honest) Truth About Dishonesty kigamba nti: “Tukola ebikolwa ebitali bya bwesigwa naye ne tusigala nga tukyalabika ng’abantu abeesigwa mu maaso g’abalala.” Tuyinza tutya okumanya emitindo gy’empisa egy’okugoberera okusobola okuba abeesigwa?
Abantu bukadde na bukadde mu nsi yonna bakizudde nti Bayibuli esobola okubayamba. Bayibuli erimu emitindo gy’empisa egitasangika walala wonna. (Zabbuli 19:7) Ewa amagezi amalungi agakwata ku maka, emirimu, engeri gye tusaanidde okweyisaamu, n’engeri gye tusobola okuba n’enkolagana ennungi ne Katonda. Amagezi agagirimu gayambye abantu okumala ekiseera kiwanvu. Amagezi agagirimu gasobola okuyamba abantu ab’amawanga gonna. Bwe tusoma Bayibuli ne tufumiitiriza ku ebyo ebigirimu, era ne tubikolerako, tusobola okuba abeesigwa.
Kyokka, okutegeera ebyo ebiri mu Bayibuli si kye kokka ekyetaagisa okusigala nga tuli beesigwa. Kijjukire nti ensi gye tulimu mbi era etupikiriza okugoberera emitindo gyayo. N’olwekyo, tusaanidde okusabanga Katonda atuyambe. (Abafiripi 4:6, 7, 13) Bwe tukola bwe tutyo, tujja kumalirira okukola ekituufu n’okubeera abeesigwa mu bintu byonna.
EMIGANYULO EGIRI MU KUBEERA ABEESIGWA
Hitoshi, eyayogeddwako mu kitundu ekyasoose, aganyuddwa nnyo mu kuba omukozi omwesigwa. Kati w’akolera mukama we amwagala nnyo olw’obwesigwa bwe. Hitoshi agamba nti: ‘Ndi musanyufu nnyo okuba nti nnafuna omulimu ogunsobozesa okusigala nga ndi mwesigwa.’
Waliwo abantu abalala abaganyuddwa mu kubeera abeesigwa nga Hitoshi. Bakolera ku bigambo bino ebisangibwa mu Bayibuli: “Twagala okubeera abeesigwa mu bintu byonna.”
Toba na Kikulumiriza
Cheryl, ow’omu Ireland agamba nti: “Nnava mu ssomero nga nnina emyaka 13 ne ntandika okukolagana n’ababbi. Kumpi ssente zonna ze nnali nfuna nnazifunanga mu kubba. Oluvannyuma lw’ekiseera nga mmaze okufumbirwa, Abajulirwa ba Yakuwa baatandika okutuyigiriza Bayibuli, nze n’omwami wange. Twayiga nti Yakuwa * Katonda tayagalira ddala bikolwa bibi, era twabireka. Mu 1990 twabatizibwa ne tufuuka Abajulirwa ba Yakuwa.”
—Engero 6:16-19.
“Ennyumba yange yali ejjudde ebintu ebibbe, naye kati tebikyalimu; ekyo kindeetera okuwulira nti sirina kinnumiriza. Bwe ndowooza ku myaka gye nnamala nga nneenyigira mu bikolwa ebibi, nneebaza Yakuwa olw’okundaga ekisa ekingi. Kinsanyusa buli lwe nzijukira nti bye nkola bisanyusa Yakuwa.”
Sonny, ow’omu Hong Kong agamba nti: “Mukama wange bwe yakizuula nti sakkiriza nguzi eyali empeebwa omu ku abo abaali baagala okufuuka bakasitoma baffe, yaŋŋamba nti: ‘Katonda wo akufudde omuntu omwesigwa! Twesiimye okuba n’omukozi nga ggwe.’ Olw’okuba nfuba okuba omwesigwa mu bintu byonna, muli mpulira nti nnina enkolagana ennungi ne Katonda. Era ekyo kinsobozesa okuyamba n’ab’omu maka gange awamu n’abantu abalala okuba abeesigwa.”
Emirembe mu Mutima
Tom, ow’omu Amerika agamba nti: “Nkola ng’omumyuka wa dayirekita mu emu ku bbanka ezirina bakasitoma mu nsi nnyingi. Mu mulimu guno, bangi bakitwala nti okugaggawala kikulu okusinga okubeera omwesigwa. Bangi balowooza nti ‘si kibi obutaba mwesigwa ku kigero ekitono kasita kiba nti ogenda kugaggawala.’ Naye olw’okusigala nga ndi mwesigwa, nnina emirembe mu mutima. Ndi mumalirivu okusigala nga di mwesigwa ka kibe ki ekinaavaamu. Bakama bange bakimanyi nti sisobola kubalimba era tebasobola kunkozesa kulimba muntu mulala.”
Kiweesa Ekitiibwa
Kaori, ow’omu Japaani agamba nti: “Ebintu bwe byabula ku mulimu, mukozi munnange eyali ankulira yali ayagala nnimbe, naye ne ŋŋaana. Abaali babibbye bwe baazuulibwa, mukama wange yanneebaza olw’okuba omwesigwa. Si kyangu kubeera mwesigwa mu nsi eno ejjudde obutali bwesigwa. Kyokka bwe tusigala nga tuli beesigwa, abalala batussaamu ekitiibwa.”
Egyo gye gimu ku miganyulo egiri mu kuba abeesigwa.
^ lup. 18 Bayibuli eraga nti Yakuwa lye linnya lya Katonda.


text:
Kanyimbe – Juliana Kanyomozi
Verse 1
Amazima ddala nkimanyi nti Mukama omanyi
Bwentunula gyewanzigya, abalala gyewabaleka
Ondwanila entalo abalabe zebaleeta
Kale nebwebayimuka, nga Mukama wooli sitya
Si nsonga, wadde nga silina maanyi
Kuba Mukama atuula mu nze, oli wamanyi ssebo
Si nsonga, wadde nga silina ssente
Kuba gwe Katonda gwensiinza ensi yiyo eno
Chorus
Kanyimbe, nyimuse elinya lyo Yesu
Mukama, wotoli nze nandibadde ntya?
Ne bino byona Mukama ebinuma
Bitwaale, abalabe bange banzigyeko olukongoolo
Verse 2
Bwentunula amazima ndaba nti awatali gwe Mukama
Ye nze nandibadde ntya? Enaku nandigizize wa?
Nekweeka mu gwe, olwaazi olwaase
Mukama mazima oli mwesigwa gw’omanyi ebyange
Saasira obunafu bwange, amaziga ago genkukaabira
Kuba mu maaso go kitange ndi mwaana ssebo
Saasira ebyoonoono byange Mukama bwenkusobya
tohila busungu, tova ku ludda lwange
(Chorus)
Verse 3
Nyamba, nsobole okusonyiwa nange abansobya
Yadde byebankola, bimenya omutima
Abali eyo abateesa engeri gyebansuula
Mukama maanyi obalaba bakyankalanye
Nyamba, nsobole okukozesa ekitone kyompadde
Ela nsaba onyambe onzigyemu amalala
Nsaba okozese obulamu bwange
Nga nkyalina amanyi, onkozese ebinene
(Chorus)
LIKE THESE LYRICS?
THEN PLAY THE SONG!
Posted on January 11, 2014, in Gospel and tagged juliana kanyomozi, juliana kanyomozi kanyimbe, juliana kanyomozi kanyimbe lyrics, juliana kanyomozi lyrics, lyrics, ugandan lyrics, ugandan music lyrics, ugandan song lyrics. Bookmark the permalink. Leave a comment.


text:
Ssaabawandiisi w’ekibiina ekitaba abasomesa mu ggwanga afuumuddwa mu yafeesi
Ssaabawandiisi w'ekibiiba ekitaba abasomesa mu ggwanga ekya Uganda National Teacher's Union (UNATU), James Tweheyo afuumuddwa mu yafeesi y'obwa Ssaabawandiisi olw'embeera ezitategeerekeka ezaaviirako bbanka okuteeka envumbo ku akawunta z'ekibiina kino.
Gyebuvuddeko ku ntandikwa ye ssabbiiti ewedde , Tweheyo yayogerako mu lukungaana lwa bannamawulire ng'ayinyira yafeesi eno mu kisanja ekirala eky'obwa ssaabawandiisi w'ekibiina kino era yeerayirira okutandikira weyakoma nga essira aliteeka mu kukuuma ekibiina ky'abasomesa eky'obwegassi mwebayita okutereka ensimbi zaabwe (SACCO) ate n'okufuba okulaba nga abasomesa bongezebwa emisaala.
Wabula ate olwaleero, Tweheyo ng'asinziira ki kitebe ky'ekibiina ku Teacher's House mu Kampala, ategeezezza ab'amawulire nti awaddeyo yafeesi oluvannyuma lw'olukiiko olukulembeze okugaana okuzza obuggya kkontulakita ye era nebamugamba ayamuke yafeesi !!


text:
KKOOTI ENKULU E KAMPALA ERAGIDDE BBAASI ZA PIONEER 26 ZIBOYEBWE OLWOKULEMERERWA OKUSASULA EBBANJA LYA SPARE LYA BUKADDE 152
Kkooti enkulu mu Kampala eragidde bbaasi abiri mumukaaga eza Pioneer Easy Buses ziboyebwe oluvannyuma lwabaddukanya bbaasi zino okulemererwa okusasula ebbanja lya bukadde 152.
Amyuka Registrar Muse Musimbi awadde bawannyondo ba Kkooti aba Libra Auctioneers nga bakulembeddwamu Bonny Rwamukaaga olukusa okubowa bbaasi zino era nga batandise ne Bbaasi Kkumi namukaaga ezasangiddwa ku Constitutional Square nezitwalibwa e Nansana wezinatundirwa ku nnyondo.
Charles Mushabe agamba nti yawa kkampuni ya Pioneer Easy Busy spare wa bbaasi abalirirwamu obukadde kikumi mu ataano era kkooti ye Nakawa yalagira Pioneer okumusasula wabula nebalemwa.


text:
EBYONGEREZEDDWAKO
Okutegeera “Babulooni Ekinene”
EKITABO ky’Okubikkulirwa kirimu ebigambo ebirina amakulu ag’akabonero. (Okubikkulirwa 1:1) Ng’ekyokulabirako, kyogera ku mukazi alina erinnya “Babulooni Ekinene” ku kyenyi kye. Omukazi ono agambibwa okuba ng’atudde ku “bibiina n’amawanga.” (Okubikkulirwa 17:1, 5, 15) Okuva bwe wataliiwo mukazi ayinza kukola ekyo, Babulooni Ekinene kiteekwa okuba nga kya kabonero. Kati olwo, omwenzi ono ow’akabonero akiikirira ki?
Mu Okubikkulirwa 17:18, omukazi y’omu ow’akabonero ayogerwako nga “[e]kibuga ekinene ekirina obwakabaka ku bakabaka b’ensi.” Ekigambo ‘ekibuga’ kitegeeza ekibiina ky’abantu ekitegeke obulungi. Okuva ‘ekibuga ekinene’ kino bwe kirina obuyinza ku “bakabaka b’ensi,” omukazi ayitibwa Babulooni Ekinene ateekwa okuba ekibiina eky’amaanyi ennyo eky’ensi yonna. N’olwekyo, kituukirawo okukiyita obwakabaka obw’ensi yonna. Bwakabaka bwa kika ki? Obwakabaka obw’eddiini. Weetegereze engeri ebyawandiikibwa ebimu ebiri mu kitabo ky’Okubikkulirwa gye bitusobozesa okutegeera kino.
Obwakabaka buyinza okuba obw’eby’obufuzi, obw’eby’obusuubuzi oba obw’eby’eddiini. Omukazi ayitibwa Babulooni Ekinene si bwakabaka bwa bya bufuzi kubanga Ekigambo kya Katonda kigamba nti “bakabaka b’ensi,” oba bannabyabufuzi, ‘beenda’ naye. Obwenzi bwe, bwoleka omukago gw’akoze n’abafuzi b’ensi eno era kino kiraga ensonga lwaki ayitibwa “omwenzi omukulu.”—Okubikkulirwa 17:1, 2; Yakobo 4:4.
Babulooni Ekinene tekisobola kuba bwakabaka bwa bya busuubuzi kubanga “abatunzi,” abakiikirira enteekateeka y’eby’obusuubuzi, bajja kukuba ebiwoobe nga kizikirizibwa. Mu butuufu, bakabaka b’ensi n’abatunzi boogerwako ng’abatunuulira Babulooni Ekinene nga bali “wala.” (Okubikkulirwa 18:3, 9, 10, 15-17) N’olwekyo, kituukirawo okugamba nti Babulooni Ekinene si bwakabaka bwa bya bufuzi oba bwa bya busuubuzi wabula bwa bya ddiini.
Ekirala ekiraga nti Babulooni Ekinene bwakabaka bwa ddiini kye kyawandiikibwa ekigamba nti abuzaabuza amawanga gonna ‘n’obulogo’ bwe. (Okubikkulirwa 18:23) Okuva obulogo obw’engeri yonna bwe bukubirizibwa emyoyo emibi, tekyewuunyisa nti Baibuli eyita Babulooni Ekinene “ekisulo kya balubaale.” (Okubikkulirwa 18:2; Ekyamateeka 18:10-12) Obwakabaka buno era bwogerwako ng’obuziyiza eddiini ey’amazima era obuyigganya “bannabbi n’abatukuvu.” (Okubikkulirwa 18:24) Mu butuufu, Babulooni Ekinene kikyayira ddala eddiini ey’amazima ne kituuka n’okuyigganya era n’okutta “abajulirwa ba Yesu.” (Okubikkulirwa 17:6) N’olwekyo, omukazi ono ayitibwa Babulooni Ekinene akiikirira obwakabaka bw’eddiini ez’obulimba eziri mu nsi yonna, eziwakanya Yakuwa Katonda.


text:
Provided by FoxColors - Color hex code related information and conversions
bxikisubiuganda, bcekisubiuganda, bclkisubiuganda, bcpkisubiuganda, bciisubiuganda, bcipisubiuganda, bciuisubiuganda, bcizisubiuganda, bcikjsubiuganda, bcikvsubiuganda, bcikihubiuganda, bcikimubiuganda, bcikiqubiuganda, bcikizubiuganda, bcikisbiuganda, bcikisgbiuganda, bcikishbiuganda, bcikismbiuganda, bcikisuwiuganda, bcikisubwuganda, bcikisubyuganda, bcikisubiaganda, bcikisubiumanda, bcikisubiuganoa, bcikisubiuganxa, bcikisubiugandt, bickisubiuganda, nbcikisubiuganda, obcikisubiuganda, bkcikisubiuganda, bcvikisubiuganda, bcipkisubiuganda, bcikbisubiuganda, bcikiksubiuganda, bcikisoubiuganda, bcikisrubiuganda, bcikisvubiuganda, bcikisuqbiuganda, bcikisuvbiuganda, bcikisubtiuganda, bcikisubiugdanda, bcikisubiugsanda, bcikisubiugapnda, bcikisubiugaxnda, bcikisubiugaynda, bcikisubiugantda, bcikisubiugandaa, bcikisubiugandae, bcikisubiugandam, bcikisubiugandaw,
2014 © FoxMos.com. ALL Rights Reserved. Terms of Use Link to Us FoxColors FoxMaster Famousbirthdays.com


text:
Omuwandiisi yagamba nti : Abashia tebagaana Qur’an yokka, wabula bagendera ddala mumaaso mukugaana n’okulimbisa ebitabo bya hadith (Ebituufu ebimanyidwa omukaaga). Okuzimbira kweekyo balina ebitabo bya hadith za Nnabbi (s.a.a.w) era bawandiika nebagamba nti hadith za Nnabbi (s.a.a.w) tezisukka 5% olwo ezisigadde 95% mubigambo nemubikolwa babizza ku ba Imaam baabwe, era n’ekigambo hadith munzikiriza zaabwe kitegeeza ebigambo n’ebikolwa wamu n’okusirika kwa ba Imaam baabwe.
Tugamba nti : Shia (Imaamiyyah) bakakasa nti Nnabbi (s.a.a.w) yajja n’eddiini enzijuvu etali nkendeevu era nga yatunnyonyola enjigiriza n’amateeka g’obusiraamu okuva mu Qur’an ey’ekitibwa ne hadith ze era n’alonda ba Imaam okuva mu lulyoolwe era nga ekyo kyaali nga bubaka okuva ewaakatonda ow’ekitiibwa, ng’abalonda babeere abasigire be oluvanyuma lwe era, n’atulagira okubajjako okumanya n’okutegeera olw’okubanga nti bbo (Abantu b’olulyoolwe) beebamanyi era abategeevu oluvanyumalwe, era baafuna okumanya okw’ensikirano okuva ku Nnabbi nebw’ekityo bwebaba boogedde tebasobola kuba nti bogedde ekyo kyebatalinaako kumanya era taboogera okujjako ekyo kyebajja okuva kumubaka ebigambo byaabwe n’ebigambo bya Nnabbi (s.a.a.w) ne hadith zaabwe babijja ku Nnabbi (s.a.a.w) olw’ensonga nti bbo beebasika ba Nnabbi (s.a.a.w) oluvanyuma lwe kulw`obujulizi nti bafuna okumanya okuva ku Nnabbi (s.a.a.w) era nga Nnabbi (s.a.a.w) bweyalagira okubagoberera kubanga bbo beyafaanaanyiriza okuba nti balinga eryaato lya Nnabbi Nouh (a.s) buli yenna eyalirinya yawona ate buli yenna eyalireka naatalinya yazikirira n`asaanawo.
Kitegeerekeka nti enkola n’ekkubo lya Shia (Imaamiyyah) mukufuna amateeka n’enjigiriza okuva kuba Imaam baabwe kuganga ebigambo byaabwe ne hadith zaabwe, byeebyo ebigambo ne (Hadith) ezaayogerwanga n’omubaka oweekitiibwa tewali muntu yenna ali kumpi na Nnabbi (s.a.a.w) okusinga abantu b`enju ye, nabweekityo tewali muntu amanyi mateeka ga ddiini okubasinga oluvanyuma lwa Nnabbi (s.a.a.w) era kyaali kyeetaagisa abasiraamu bonna okugoberera ekkubo n’enkola eyo ayaaba Imam, kubanga neba swahaba benyini baali bayiga okuva ku Imaam Ali (a.s) era nga badda gyaali munsonga zeddiini eziba zibalemye okutegeera, kubanga Imaam Ali (a.s) gweemulyango gwokumanya, era obujulizi nti khalifah owookubiri yagamba nti : “Singa teyali Ali (a.s) yalizikiridde Umar”.
Abashia tebagamba nti ba Imaam b`enkanankana ne Nnabbi nti oba bamuwakanya wamu nenjigirizaye wabula kiri nti ba Imaam enkola yaabwe y`enkola ya Nnabbi (s.a.a.w) era ekkubo lyeyalimu nabo lyebaakwaata era lyebakyaaliko. Olw’ensonga nti bbo beebenyumba ye era baava mu ndaaye, nabweekityo Nnabbi yatukuutira okuba nti oluvanyuma lwe tweekwaate ku bantu abo.
Omugezi yenna omutuufu ddala bwaalowooza ku’nsonga eyo alaba nga okumanya okuba kuva ku ba Imaam abo ab’olulyo lwa Nnabbi (s.a.a.w) ly`ekkubo eritutuusa eri Nnabbi (s.a.a.w) lyeyatwaagiriza tusobole okutuuka eri katonda era nga ekyo ky`e kyaatutondesa bwe yaliranyisa abantu b’enjuuye ne Qur’an n’atugamba nti byombi tebisobola kwaawukana okutuusa olunaku lw’enkomerero, kwossa n’okumanya kwaffe nti abantu abo katonda yabatukuza era nti tebakola nsobi. Kibeera nti ebigambo byaabwe n’ebikolwa byaabwe wamu n’ebyo byebaba balabye nga bikolebwa nga bituufu nebasirika, ebintu ebyo byonna bibeera mazima era buba butuufu.
Omuwandiisi byagamba nti tetujja hadith okujjako kuva kuba Imaam baffe naye obwo bulimba bwenyini kubanga ffe tufuna hadith n’enjigiriza okuva ku Nnabbi (s.a.a.w) ne ba Imaam abo Nnabbi (s.a.a.w) beyalagira okuba nti bagobererwa, wabula tuteekwa okumanya nti ssibuli hadith yonna eyogerwa eba ntuufu are tugitwaala. netugyeesigamirako nga tetunnaba kugyeekeneenya kulw`okubanga tumanyi nti waliwo hadith nyingi nyo ddala ez’obulimba nga Nnabbi (s.a.a.w) bweyatugamba nti “Bayitiridde abannimbisa era bajja kuyitirira oluvanyuma lwange”. Nabw’ekityo kulw’okukuuma hadith ez’ekitii-bwa n’okuzijjako obulimba tuteekwa kuziteeka ku kipimo ekituufu tusobole okumanya entuufu n’etali ntuufu nga bwekimanyiddwa mu bamanyi ba Ahli sunna, eyo yonna etuukagana n’ekipimo etwaalibwa era ekolerwaako ate eyo eba eyawukana oba etetuukagana nakipimo esuulibwa era n’erekebwa kubba tekiri nti okugaana hadith eyo eba tetuukaganye nakipimo oba na minzaane ya hadith entuufu nti kubeera kugaana hadith za Nnabbi (s.a.a.w) entuufu nga abalala bwebayinza okulowoza ensonga eyo abamanyi ba sunna bagimanyi era bakikakasa nti ekigendererwaamu kukuuma hadith za Nnabbi (s.a.a.w) buteetabikamu hadith nkyaamu ezo eziba nga zaayogerwa bantu balala nyo abatali Nnabbi.
Kitegeerekese nti okujja hadith ku ba Imaam ly’ekkubo erisinga okubeera elyeesigwa okusinga amakubo amalala gonna olw’okubanga beebasinga okubeera okumpi ne Nnabbi (s.a.a.w).
Omuwandiisi yagamba nti : Abashia baakutulawo omuguwa gwa Nnabbi (s.a.a.w) neboonoona Obusiraamu ne bakyaaisa obusiraam ate nga omubaka yagamba mu “Hijja” eyasembayo nti mbalekedde ebintu bibiri ebizito bwemunaaba mubyeekutteko temujja kubula oluvanyuma lwange ebizito ebyo ebibiri ekimu ye Qur’an ne Sunna (Enkola) zange.
Tugamba nti : Shia (Imaamiya) enkola yaabwe kukuuma ddini ereme kuzannyisibwa kubamga Nnabbi (s.a.a.w) yagibakwaasa ng’ekitereso (Amaana) era beebasinga okumanya kiki Nnabbi (s.a.a.w) ky’agenderera mu hadith eyo era beebasinga okumanya kki ekigenderererwa mu mateeka ga Qur’an, olw’ kubanga nti baasikira okumanya okuva kumubaka wabula tekiri nga ono omuwandiisi gwetwoogerako bw’akitwaala nti baakutula omuguwa gw’obusiraamu era nebabwoonoona.
Abaffe twebuuza, era nga tubuuza abo abategeera era abafumintiriza nti mokugoberera abantu b’olulyo lwa Nnabbi (s.a.a.w) abo beyatulagira n’atukuutira okubagoberera ekyo kuba kukutula muguwa gwa Nnabbi? Era n’okubatwaala ng’abakulembeze oba eby’okulabirako kubeera kuswaaza busiraamu..? Kijja kitya on’omuwandiisi okuyita oba okutuuma amanya ebintu ebirina amanya gaabyo? Era kiva kuki ayagale okukyuusa amazima nga ayagala okugalimbika mu bulimba...? Ffe tetumanyi lwaaki akola bwaatyo era naye alabika tamanyi.
Ebimu kw’ebyo ebyaayogerwa okuva ku Nnabbi (s.a.a.w) yagamba nti “Mbalekedde ebizito bibiri, ebbanga lyemumala nga muby’ekutteko temujja kubula, ekitabo kya katonda n’enkola yange (Sunna). Ekikakasibwa nti kituufu mubamanyi ba Shia n’abasunna kiri nti Nnabbi yagamba lulyoolwe (Abantu benjuuye) wabula sso ssi nkola ye (Sunna) bweyali nga ayogera hadith eyo. Era enjogera eyo (Riw`ayat) oba hadith eno nga abamanyi ba Shia bwebagyoogera abamanyi ba ssuna abakulu nabo bwe baagiwandiika mu bitabo byaabwe ebikulu nga mubyo:
1- Swahih Muslim
2- Sunanul - Daaremei
3- Khaswaaesu Nesaei
4- Sunanu Abi Daauda
5- Ibn Maajah
6- Musnad Ibn Ahmad
7- Mustadrak Al H’akim
8- Dhakhair Twabary
9- Kanzul - Umal
10- Tafseerul Thalabei
11- Tafsiir Ibn Kathiir
12- Tafsiir Al Khaazan... Nebirala, Okwo kwossa n’ebitabo ebyeebyaafaayo n’eby’olulimi.
Kyaatageerekeka nti Nnabbi (s.a.a.w) yayogera hadith eno mubifo bingi kyaayogerwa nti Nnabbi (s.a.a.w) yajoogera mu Hijja ye eyasembayo mu “Arafah “n’emadiina mukiseera awo obulwadde webwamunyiikirira nga baswahaaba bajjudde mukisenge kye, era yagyoogera ne mu Gadiir Khum, ne mu Arafah era bwaatyo nemubifo ebirala ebitali ebyo n’olwensonga eyo amakubo omwoogererwa hadith eno mangi era gawerera ddalala kikumi n’omuoso byo.
Mu hadith eyo mulimu okumanya kwa Nnabbi (s.a.a.w) okweeyawulidde n’eby`agero bye mubufunze bye bino:-
Ekisooka: Okumanya obutuukirivu bw’ab`olulyoolwe (s.a.a.w) era bbo beebaddirira Qur’an, n’olweekyo tebakola nsobi kubanga bbo ne Qur’an tebijja kwawukana baatukuzibwa okuva mu mukukola ensobi oba obukyaamu era byombi bitukuuma okuva mububuze olubeerera.
Ekyookubiri: Obukakafu n`obwetaavu bw’okweekwaata ku bintu ebyo byombiriri buli nti ekimu tekimala awatali kyaakubiri (Oba ekirala) , nga n’ekitegeezebwa mukukubyeekwaatako, kukolera kweebyo byeba yigiriza n’okutambulira ku musingi gwaabyo singa kyaali kimala okukolera kukimu era nga tekireeta kubula kuva ku kkubo eggolokofu Nnabbi (s.a.a.w) yaalibadde akitutegeeza, n’olweekyo eky’ogeddwa kitumalira okutegeera obutali butuufu bw’ekigambo ekyaayogerwa nti “Kitumala ekitabo kya katonda” era ekyo kuba kuwakanya Nnabbi (s.a.a.w) ow’ekitiibwa.
Ekyookusatu:- Okumanya nti ab’olulyo lwa Nnabbi (s.a.a.w) babeera wamu ne Qur’an ey’ekitiibwa era buli wonna Qur’an w’ebeera, tebasobola kwaawukana na Qur’an wadde Qur’an okwaawukana nabo okutuusa olunaku lw’enkomerero.
Bweweetegereza amakulu ago gakwaatagana n’amakulu g’ekyo Shia ky’egamba nti wateekwaa okubaawo Imaam buli mulembe okutuusa katonda lwaalizikiriza ensi eno n’ebigirimu.
Ekyookuna:- Okumanya nti abantu b’enyumba ya Nnabbi (s.a.a.w) baakungaanya era balina ebyo buli ayitibwa omuntu byeyaalyeetaaze er`e byo abantu byebaagala mukamanya wamu nemukutegeera, nga kikakasibwa n’ebyaafaayo byaabwe kubanga bbo bibondo byaakumanya okwengeri yonna era balinga buddiro bwa’abasiraamu mu buli kimu.
Ekyookutaano:- Okumanya nti okutegeera Qur’an mubutuufu bwaayo kuli mu bo bokka olw’ensonga nti yakkira munyumba yaabwe era beebasinga okumanya ebiri munyumba yaabwe okusinga abalala bonna, n’okubeera nti baasikira okumanya n’ebyaama byaakwo okuva ku mubaka wakatonda (s.a.a.w).
Tutwaala obuvunaanyizibwa okukutegeeza nti hadith eyo mukitabo ekiyitibwa “Muraaj-At “ekya Sharafu-Ddiin ejjuzu ey’omunaana, era nemukitabo “U-Sool-Al Amah “ekya Said Muhammad Al Hakeem Mweeri era yanyonyolwa oyinza okugisoma okufuna ekituufu ekisingawo kunsonga eyo.
Omuwandiisi hadiith gyaayogedde erimu ekigambo ekigamba nti “Sunna Zange “mukifo “Ky’olulyo lwange “ekyo tekyaayogerwa okujjako mu hadiith entono nyo ddala era ezo ezirimu obunafu muboogezi.
6- Ekyomukaaga: Ekya yogerwa mu hadith eyo kusatu mu kuvuma ba swahaaba bange. N’o ku nonyereza ensonga zaabwe ekyo kiri mwe ebyo byetwa yogeddeko edda.
Ebyo ebyajja mukuziyiza okutuula nabo wadde okubawasaamu n’okubatoolera saalaamu n’ataleefa kiragiro kyakubatta nga bwekiri mu hadith ewedde, tugamba nga bwetulabye mu hadith nti ba swahaaba bantu nga abantu baabulijjo era nga okulaba okulaba Nnabbi (s.a.a.w) nebabeera naye kibawa ekitiibwa naye tebafuuka kuba nti ssibantu, mulimu abakola ebirungi ate mulimu abasobya ku banga mwaalimu aboonoonyi n’abannanfuusi n’abakkiriza era nga Qur’an bw’eboogerako newajjawo enjawukana bokka nabokka okutuusa bwebatta ne khaliifa owookusatu, baswahaba ne beetirimbula bokka nabokka.
Ebyo abashia ssibeebabyoogerako bokka wabula n’abassuna mubitabo byaabwe mweebirli era nga bwetwaayo geddeko mweebyo ebyaagwaawo mu kitundu eky’ekyaasa ekisooka okuva kukusenguka kwa Nnabbi (s.a.a.w).
Twongerako wano ebyeengerwa mu hadith z’abasunni Swaheeh Bukhaary ejjuzu 8: 149-151 mukitabo “Haqaa-iqi “kw’ebyo eby`ayogerwa mu biribaaawo kulunako lw’enkomerero nti baliragirwa ba swahaaba ba Nnabbi (s.a.a.w). Soma Musnad Ahmed, ejjuzu: 5 olup: 333 n’ejjuzu: 3 olup 28 olabe.
Bagende bayingirizibwe mu muliro Nnabbi aligamba nti abo ba swahaaba bange !! Balimuddamu nti gwe tomanyi biki byebaakola oluvanyuma lwo. ne Qur’an eyogera ku biki ebyaaliwo oluvanyuma lwa Nnabbi Surat 3 : 114 nti “Muhammad tali kintu kirala okujjako mubaka wa katonda bw’aba afudde oba attiddwa kiba kyuusa okuva ku ddiini yamwe?!! Oyo an’akyuuka oluvanyuma lw`okukkiriza tajja kukosa katonda wadde n’akatono, era ne katonda wakusaasira abo abeebaza. ”
Enjogera eno eyo “Bwemukyuuka” Eg`ambibwa “swahaaba “tewali mulala okujjako enjawulo eri ku lw’ebyo by’okoze ebirungi eby’obujjuvu nga katonda bw’agamba mu suura 49: 113 “Mazima abasinza ekitiibwa eri katonda beebo abasinga okumutya.”
Tutegeera nga bwebatugambye nti hadith ziri ntuufu tezikwaata ku Shia wadde akatono era bbo abashia baliwala nyo n’ebyo ebibakonjerwa n’okubawaayiriza oyo eyabeegattamu abeeyita ba mufti n’abasomesa eby’obulimba ebitalina kigendererwa okujjako okuteeka effitina n’empalana mubasiraamu nemebantu abalala nga katonda bw’agamba musuula 9: 48.
“Nti baakuleetera effitina nebakukyuusiza ensonga (Ebinty) okutuusa amazima bwegajja ekiragiro kyaamukama katonda ne kyeeyoleka nga nabo bakiwakanya - Tebakyaagala -”.


text:
Neeyimbira byange asannyalazza Kavumba 2016
Empaka z’akamalirizo ezitegekebwa Radio Simba eza Neeyimbira byange zisombodde namunkukumbo wa bantu okweyiwa e Kavumba eyatuumibwa Las Vegas we Yuganda Kooka Kooka city.
Empaka zaatanadikidde Nansana ku Solar Solutions awaabadde okusunsulamu ku bayimbi ba Neeyimbira byange 24 ani yeesogga Kavumba era bonna nebasobola okuruukiriza ebisaanyizo nebasomoka nga buli muyimbi atuuka atwala ttiimu ye ku kisaawe mu kitundu kya Neesambira byange.
Akalimi olwakoonye mu ssaawa kkumi nabbiri Omuloodi wa Neeyimbira byange okuva e USA Eng. Ronald Lwasa naaziggulawo mu butongole era wezaaggweredde ku ssaawa kkumi ez’ekiro nga ku baana 24, Katikansonzi okuva e Bigasa Bukomansimbi akubye banne naalya obwa Pulezidenti ate naddilirwa omwana omuwala Sweet Bata.
Pulezidenti awangula ekyuma ekikuba ku mikolo ate Vice Pulezidenti atwala Pikipiki kapyata okuva mu Scandi Trading.


text:
Enyanjula
“Mukoppe ekyokulabirako ky’abo abafuna ebisuubizo okuyitira mu kukkiriza ne mu kugumiikiriza.”
1, 2. Omulabirizi omu akyalira ebibiina yatwalanga atya abantu abeesigwa aboogerwako mu Bayibuli, era lwaki abali ng’abo bandibadde mikwano mirungi?
“BW’ABA ayogera ku bantu abaayoleka okukkiriza okw’amaanyi aboogerwako mu Bayibuli, aboogerako nga mikwano gye.” Mwannyinaffe omu yayogera ebigambo ebyo oluvannyuma lw’okuwulira emboozi y’omulabirizi akyalira ebibiina. Ekyo kye yayogera kyali kituufu kubanga ow’oluganda oyo yali amaze emyaka mingi ng’asoma Ekigambo kya Katonda era ng’akikozesa okuyigiriza abalala. N’olwekyo bwe yabanga ayogera ku basajja n’abakazi abaayoleka okukkiriza okw’amaanyi aboogerwako mu Bayibuli, yaboogerangako nga mikwano gye.
2 Tekyandibadde kirungi singa bangi ku abo aboogerwako mu Bayibuli baba mikwano gyaffe? Obatwala ng’abantu aba ddala? Tebeerezaamu bwe kyandibadde ng’otambula nabo, ng’onyumyako nabo, era ng’oli wamu n’abasajja n’abakazi nga Nuuwa, Ibulayimu, Luusi, Eriya, ne Eseza. Lowooza ku ngeri gye kyandikuganyuddemu
3. (a) Tuyinza tutya okuganyulwa mu bye tusoma ku basajja n’abakazi abaayoleka okukkiriza okw’amaanyi? (b) Bibuuzo ki bye tujja okwekenneenya?
3 ‘Abatuukirivu ng’abo bwe balizuukira,’ tujja kuba tusobola okubafuula mikwano gyaffe. (Bik. 24:15) Naye nno ne mu kaseera kano tusobola okuganyulwa mu ebyo bye tusoma ku basajja n’abakazi abaayoleka okukkiriza okw’amaanyi aboogerwako mu Bayibuli. Mu ngeri ki? Omutume Pawulo atuwa eky’okuddamu ng’agamba nti: “Mukoppe ekyokulabirako ky’abo abafuna ebisuubizo okuyitira mu kukkiriza ne mu kugumiikiriza.” (Beb. 6:12) Nga tetunnatandika kwekenneenya ebikwata ku basajja n’abakazi abo abaayoleka okukkiriza okw’amaanyi, ka tusooke tulowooze ku bibuuzo bino: Okukkiriza kye ki, era lwaki twetaaga okuba nakwo? Tuyinza tutya okukoppa abantu ab’edda abaayoleka okukkiriza okw’amaanyi?
Okukkiriza Kye Ki, era Lwaki Tukwetaaga?
4. Ndowooza ki abantu gye balina ku kukkiriza era lwaki bakyamu?
4 Okukkiriza ngeri nnungi nnyo, era abasajja n’abakazi be tugenda okusomako mu kitabo kino baagitwala nga ya muwendo nnyo. Abantu bangi leero tebategeera kye kitegeeza okuba n’okukkiriza. Balowooza nti omuntu alina okukkiriza aba akkiriza ebintu by’atalinaako bukakafu. Naye endowooza eyo nkyamu. Omuntu alina okukkiriza okwa nnamaddala tamala gakkiriza bukkiriza kintu awatali bukakafu. Ate era okukkiriza obukkiriza nti Katonda gy’ali tekimala, kubanga “ne dayimooni nazo zikkiriza era ne zikankana.”
5, 6. (a) Okukkiriza kwaffe kuzingiramu bintu ki ebibiri ebitalabika? (b) Okukkiriza kwaffe kwandibadde kunywevu kwenkana wa? Nnyonnyola.
5 Okukkiriza okwa nnamaddala kwa njawulo nnyo. Lowooza ku ngeri Bayibuli gy’ekunnyonnyolamu. (Soma Abebbulaniya 11:1.) Pawulo yagamba nti okukkiriza kuzingiramu ebintu bya mirundi ebiri bye tutasobola kulaba. Ekisooka, bye bintu ebiriwo ‘ebitalabika.’ Tetusobola kulaba ebyo ebiri mu ggulu, gamba nga Yakuwa Katonda, Omwana we, oba Obwakabaka obw’omu mu ggulu. Eky’okubiri, okukkiriza kutwaliramu ebintu “ebisuubirwa,” nga bino bye bintu ebitannabaawo. Kati tetusobola kulaba nsi mpya Obwakabaka bwa Katonda gye bujja okuleetawo. Kati olwo okukkiririza mu bintu ebyo bye tutasobola kulaba ne mu ebyo ebitannaabaawo kitegeeza nti okukkiriza kwaffe tekuliiko bukakafu?
6 Nedda! Pawulo yagamba nti okukkiriza okwa nnamaddala kubaako obukakafu. Bwe yagamba nti okukkiriza kwe “kulindirira n’obwesige,” yakozesa ekigambo ekiyinza okutegeeza “ekyapa.” Watya ng’omuntu akusuubizza okukuwa ettaka. Ayinza okukuwa ekyapa ky’ettaka n’akugamba nti, “Lino lye ttaka lyo.” Kya lwatu ekyapa ekyo si lye liba ettaka erikuweereddwa, wabula kiba kiwandiiko ekikakasa nti ettaka eryo liryo. N’ebyo bye tukkiriza tuba tubirinako obukakafu bwa maanyi ne tubeerera ddala ng’ababifunye oba ababirabye.
7. Kiki ekyetaagisa okusobola okuba n’okukkiriza okwa nnamaddala?
7 N’olwekyo, omuntu okuba n’okukkiriza okwa nnamaddala alina okuba nga yeesigira ddala Yakuwa Katonda. Bwe tuba n’okukkiriza tuba bakakafu nti Katonda atwagala ennyo era nti ajja kutuukiriza byonna by’asuubiza. Okukkiriza okwa nnamaddala kulinga ekintu ekiramu. Ng’ekintu ekiramu bwe kyetaaga okufuna ebikibeesaawo nga kiramu, n’okukkiriza kwaffe kwetaaga okulabirirwa obulungi okusobola okusigala nga kunywevu. Bwe tutakwoleka mu bikolwa kusobola okufa.
8. Lwaki kikulu nnyo okuba n’okukkiriza?
8 Lwaki kikulu okuba n’okukkiriza? Pawulo atuwa eky’okuddamu. (Soma Abebbulaniya 11:6.) Bwe tutaba na kukkiriza, tetusobola kutuukirira Yakuwa mu kusaba wadde okumusanyusa. Kitwetaagisa okuba n’okukkiriza bwe tuba ab’okuba n’enkolagana ey’oku lusegere ne Kitaffe ow’omu ggulu, Yakuwa. Ekyo kye kiruubirirwa ekikulu ebitonde byonna ebitegeera kye byandibadde nakyo.
9. Kiki Yakuwa ky’akoze okutuyamba okuba n’okukkiriza?
9 Yakuwa amanyi nti twetaaga okuba n’okukkiriza okw’amaanyi, eyo ye nsonga lwaki atuwadde ebyokulabirako ebisobola okutuyamba okunyweza okukkiriza kwaffe era n’okukwoleka. Waliwo abasajja abeesigwa bawadde obuvunaanyizibwa mu kibiina Ekikristaayo. Ekigambo kye kitugamba nti: “Mukoppe okukkiriza kwabwe.” (Beb. 13:7) Ate era atuwadde n’ebyokulabirako ebirala bingi. Pawulo yayogera ku ‘kibinja ekinene eky’abajulirwa,’ nga bano be basajja n’abakazi ab’edda abaayoleka okukkiriza okw’amaanyi. (Beb. 12:1) Waliwo n’abaweereza ba Yakuwa abalala bangi abaalina okukkiriza okw’amaanyi, Pawulo b’atayogerako mu Abebbulaniya ssuula 11. Mu butuufu Bayibuli ejjudde ebyokulabirako ebirungi eby’abasajja n’abakazi, abato n’abakulu abaali mu mbeera ez’enjawulo abaalina okukkiriza okw’amaanyi be tusobola okukoppa.
Tuyinza Tutya Okukoppa Okukkiriza kw’Abalala?
10. Okwesomesa kunaatuyamba kutya okukoppa abasajja n’abakazi abaayoleka okukkiriza okw’amaanyi aboogerwako mu Bayibuli?
10 Okusobola okukoppa omuntu kikwetaagisa okusooka okumwetegereza obulungi. Ng’osoma ebikwata ku basajja n’abakazi abo abaayoleka okukkiriza okw’amaanyi, ojja kukiraba nti okunoonyereza kwakolebwa okusobola okuwandiika ekitabo kino. Naawe okubirizibwa okwongera okunoonyereza ku bantu abo. Nga weesomesa, kozesa ebintu eby’enjawulo ebituyamba mu kunoonyereza. Ng’ofumiitiriza ku ebyo by’osoma, lowooza ku kifo abantu abo kye baalimu n’ebyo ebyaliwo. Kuba akafaananyi ng’oli mu kifo ekyo, ng’olaba era ng’owulira ebigenda mu maaso. N’ekisinga obukulu, gezaako okumanya enneewulira gye baalina mu kaseera ako. Wesse mu bigere byabwe. Bw’onookola bw’otyo, abantu abo ojja kweyongera okubamanya era bajja kuba ba ddala gy’oli. Abamu ojja kutandika okubatwalira ddala nga mikwano gyo.
11, 12. (a) Oyinza otya okweyongera okumanya Ibulayimu ne Saala? (b) Oyinza otya okuganyulwa mu kyokulabirako kya Kaana, Eriya, oba ekya Samwiri?
11 Bw’oneeyongera okubategeera obulungi, ojja kwagala okubakoppa. Ng’ekyokulabirako, kuba akafaananyi ng’oweereddwa obuvunaanyizibwa. Oyinza okuba ng’osabiddwa okugenda okubuulira mu kitundu awali obwetaavu obusingawo oba okwenyigira mu ngeri emu oba endala ey’obuweereza gy’otamanyiiridde. Ng’olowooza ku ngeri gy’onootuukirizaamu obuvunaanyizibwa obwo era nga bw’osaba ne Yakuwa, tekyandikuganyudde okufumiitiriza ku kyokulabirako kya Ibulayimu? Ibulayimu ne Saala beerekereza obulamu obulungi bwe baalimu e Uli era Yakuwa yabawa emikisa mingi. Bw’obakoppa, weeyongera okubategeera obulungi.
12 Watya nga waliwo omuntu akunyiizizza era n’owulira nga tokyayagala na kugenda mu nkuŋŋaana? Bw’ofumiitiriza ku Kaana n’engeri gye yeeyisaamu nga Penina amukijjanya, kijja kukuyamba okusalawo obulungi era kijja kukuleetera okwongera okwagala Kaana. Mu ngeri y’emu, bw’oba muli owulira nga tolina mugaso oyinza okuddamu amaanyi bw’osoma ku bizibu Eriya bye yayolekagana nabyo era n’engeri Yakuwa gye yamubudaabudamu. N’abavubuka abapikirizibwa bayizi bannaabwe okwenyigira mu mpisa ez’obugwenyufu bayinza okweyongera okwagala Samwiri bwe basoma ku ngeri gye yeewalamu empisa mbi eza batabani ba Eli abaali baweereza ku weema entukuvu.
13. Okukoppa okukkiriza kw’abantu abeesigwa aboogerwako mu Bayibuli kireetera okukkiriza kwo obutaba kwa muwendo mu maaso Yakuwa? Nnyonnyola.
13 Okukkiriza kwe tukoppye obukoppi ku balala kuba kwa muwendo mu maaso ga Yakuwa? Yee! Ekigambo kya Yakuwa kitukubiriza okukoppa abantu abalina okukkiriza okw’amaanyi. (1 Kol. 4:16; 11:1; 2 Bas. 3:7, 9) N’abamu ku abo be tugenda okusomako mu kitabo kino nabo baakoppa okukkiriza kw’abaweereza ba Katonda abaabasookawo. Ng’ekyokulabirako, mu Ssuula 17 tujja kulaba nti Maliyamu yajuliza ebigambo Kaana bye yayogera, ekiraga nti yali akoppa ekyokulabirako kye. Kati ekyo kitegeeza nti okukkiriza kwa Maliyamu tekwali kwa muwendo mu maaso ga Yakuwa? Nedda! Maliyamu yakoppa Kaana, bw’atyo n’asobola okukola erinnya eddungi mu maaso ga Yakuwa Katonda.
14, 15. Biki ebiri mu kitabo kino, era tuyinza tutya okukikozesa?
14 Ekitabo kino kikubiddwa okukuyamba okunyweza okukkiriza kwo. Ebiri mu ssuula eziddako biggiddwa mu bitundu ebirina omutwe ogugamba nti: “Koppa Okukkiriza Kwabwe” ebizze bifulumira mu Omunaala gw’Omukuumi okuva mu 2008 okutuuka 2013. Naye waliwo ebintu ebipya ebyongeddwamu. Buli kitundu ekisomebwa kirimu ebibuuzo ebisobola okutuyamba okukubaganya ebirowoozo era n’okulowooza ku ngeri gye tuyinza okussa mu nkola ebyo bye tuba tuyize. Ekitabo kino kirimu ebifaananyi ebirabika obulungi. Ate era kirimu mmaapu n’ebipande ebiraga emyaka ebintu ebimu we byabeererawo. Ekitabo Koppa Okukkiriza Kwabwe tujja kukikozesa mu kwesomesa, mu kusoma kw’amaka, ne mu kuyiga Bayibuli okw’ekibiina. Amaka agamu gayinza n’okusalawo okusomeranga awamu ebitundu ebimu mu ddoboozi ery’omwanguka.
15 Ekitabo kino ka kikuyambe okukoppa okukkiriza kw’abaweereza ba Yakuwa ab’edda. Era ka kikuyambe okunyweza okukkiriza kwo osobole okuba n’enkolagana ey’oku lusegere ne Kitaawo ow’omu ggulu, Yakuwa!


text:
BULAMU BW’EKIKRISTAAYO
Obulamu Bwo Bukozese Okutendereza Yakuwa
Obulamu kirabo kya muwendo nnyo. Engeri gye tubukozesaamu buli lunaku eraga obanga tubutwala nga bwa muwendo. Ffe Abajulirwa ba Yakuwa tufuba okukozesa ebitone byaffe n’ebintu ebirala bye tulina okugulumiza Yakuwa eyatuwa obulamu. (Zb 36:9; Kub 4:11) Kyokka, embeera enzibu ze tuyitamu mu nsi ya Sitaani eno ziyinza okutuleetera okulagajjalira eby’omwoyo. (Mak 4:18, 19) Buli omu ku ffe asaanidde okwebuuza nti: ‘Ddala mpa Yakuwa ekisingayo obulungi? (Kos 14:2) Omulimu gwange ngutadde mu kifo ki? Biruubirirwa ki eby’omwoyo bye nneeteereddewo? Nnyinza ntya okugaziya ku buweereza bwange?’ Bw’okiraba nti olina we weetaaga okukyusaamu, saba Yakuwa akuyambe era ofube okukola enkyukakyuka ezeetaagisa. Awatali kubuusabuusa, okutendereza Yakuwa buli lunaku kivaamu essanyu lingi!—Zb 61:8.
MULABE VIDIYO ERINA OMUTWE, EBITONE BY’OLINA BIKOZESE OKUWEEREZA YAKUWA, OLUVANNYUMA MUDDEMU EBIBUUZO BINO:
Lwaki si kya magezi kukozesa bitone byaffe okufuna ettutumu mu nsi ya Sitaani? (1Yo 2:17)
Abo abawa Yakuwa ekisingayo obulungi bafuna mikisa ki?
Ebitone byo n’obusobozi obulala bw’olina oyinza kubikozesa otya okuweereza Yakuwa?


text:
ESSOMO 93
Yesu Addayo mu Ggulu
Yesu yasisinkana abagoberezi be mu Ggaliraaya n’abawa ekiragiro ekikulu ennyo. Yabagamba nti: ‘Mugende mufuule abantu mu mawanga gonna abayigirizwa. Mubayigirize ebintu byonna bye nnabayigiriza, era mubabatize.’ Yesu yabasuubiza nti: ‘Nja kubeeranga nammwe.’
Mu nnaku 40 ze yamala ku nsi ng’amaze okuzuukira, Yesu yalabikira abayigirizwa be bangi mu Ggaliraaya ne mu Yerusaalemi. Yabayigiriza ebintu bingi ebikulu era n’akola n’eby’amagero bingi. Oluvannyuma Yesu yasisinkana abatume be omulundi ogwasembayo ku Lusozi olw’Emizeyituuni. Yabagamba nti: ‘Temuva mu Yerusaalemi. Mulindirire ekyo Kitange ky’asuubizza.’
Abatume ba Yesu tebaategeera makulu g’ebyo bye yabagamba. Baamubuuza nti: ‘Ogenda kufuuka Kabaka wa Isirayiri mu kiseera kino?’ Yesu yabagamba nti: Ekiseera kya Yakuwa eky’okunfuula Kabaka tekinnatuuka. Naye mugenda kufuna omwoyo omutukuvu, era mujja kuba bajulirwa bange. Mugende mubuulire mu Yerusaalemi, mu Buyudaaya, mu Samaliya, n’okutuuka mu bitundu by’ensi ebisingayo okuba eby’ewala.’
Oluvannyuma Yesu yatwalibwa waggulu era ekire ne kimubikka. Abayigirizwa be beeyongera okutunula waggulu okumala akaseera. Mu butuufu Yesu yali azzeeyo mu ggulu.
Abayigirizwa baava ku Lusozi olw’Emizeyituuni ne bagenda mu Yerusaalemi. Baakuŋŋaniranga mu kisenge ekya waggulu ne basaba. Baali balindirira Yesu abawe obulagirizi obulala.
“Amawulire gano amalungi ag’Obwakabaka galibuulirwa mu nsi yonna okuba obujulirwa eri amawanga gonna, olwo enkomerero n’eryoka ejja.”—Matayo 24:14


text:
ESSOMO 26
Abakessi Ekkumi n’Ababiri
Abayisirayiri baava ku Lusozi Sinaayi ne bayita mu ddungu ly’e Palani ne batuuka mu kitundu ekiyitibwa Kadesi. Nga bali eyo, Yakuwa yagamba Musa nti: ‘Londa abasajja 12, omu omu okuva mu buli kika, obatume bagende bakette ensi ya Kanani gye ŋŋenda okuwa Abayisirayiri.’ Musa yalonda abasajja 12 n’abagamba nti: ‘Mugende mu Kanani mulabe obanga ensi eyo nnungi okulimiramu emmere. Era mulabe obanga abantu baamu banafu oba ba maanyi, era obanga babeera mu weema oba mu bibuga.’ Abakessi abo 12, omwali Yoswa ne Kalebu, baagenda okuketta Kanani.
Nga wayise ennaku 40, abakessi abo baakomawo nga baleese ebibala by’omutiini, enkomamawanga, n’ezzabbibu. Abakessi baagamba nti: ‘Ensi nnungi nnyo naye abantu baayo ba maanyi, era ebibuga byayo biriko bbugwe omuwanvu.’ Naye ye Kalebu yagamba nti: ‘Tusobola okuwangula abantu b’omu nsi eyo. Ka tugenderewo kati!’ Omanyi ensonga lwaki Kalebu yayogera ebigambo ebyo? Kubanga ye ne Yoswa baali beesiga Yakuwa. Naye abakessi abalala ekkumi baagamba nti: ‘Tetugenda! Abantu baayo banene nnyo era bawanvu nnyo! Twabadde ng’amayanzi mu maaso gaabwe.’
Abayisirayiri baggwaamu amaanyi. Beemulugunya era ne bagamba nti: ‘Tulonde omuntu atukulembere tuddeyo e Misiri. Lwaki tugenda mu nsi eyo batuttire eyo?’ Yoswa ne Kalebu baagamba abantu nti: ‘Temujeemera Yakuwa era temutya. Yakuwa ajja kutukuuma.’ Naye Abayisirayiri baagaana okuwuliriza. Baayagala n’okutta Yoswa ne Kalebu!
Kiki Yakuwa kye yakolawo? Yagamba Musa nti: ‘Abayisirayiri mbakoledde ebintu bingi, naye n’okutuusa kati bagaanye okuŋŋondera. N’olwekyo, bajja kubeera mu ddungu lino okumala emyaka 40, era mwe bajja okufiira. Abaana baabwe bokka awamu ne Yoswa ne Kalebu be bajja okuyingira mu nsi gye nnasuubiza okubawa.’
“Lwaki mutidde nnyo mmwe abalina okukkiriza okutono?”—Matayo 8:26


text:
Dr. Abeedi Bwanika ateekateeka kukuba Museveni mu mbuga za Mateeka.
Pulezidenti wa people’s Development Party Dr. Abeedi Bwanika ateekateeka kukuba Pulezidenti Museveni ne Gavumenti ye mu mbuga za Mateeka mu kooti ya Ssemateeka lwa kutunda bintu bya Banna Uganda
Dr. Abeedi agamba nti Museveni yatunda ettaka ekitundu ekiri mu yiika 900 okuli Namulonge Agricultural Research Institute.
Nti yaliguza omusuubuzi Sudhir Ruperrelia ku bukadde 400.
Bwanika agamba nti agenda kukubaakukuba ku Banna Uganda bayimirire naye. Nti Museveni yaweebwa bwa Pulezidenti so si kutunda.


text:
Mw’ebyo ebitaliimu kubuusabuusa, omuntu tayinza kusaba kyetaagokye kuva mumuntu yenna okujjako oyo gwamanyi nti alina obusobozi obumala ekyetaago ekyo nokukakasa nti ajja kukkiriza ky’amusaba.
Era obusobozi buno, bwamirundi ebiri:
1- Obusobozi obweyolefu bwetulabako – nga bwonosaba omuntu amazzi, n’akuteekera mukikopo, nakuwa.
2- Obusobozi obutalabika, obwawukana kw’obwo obulabika, omuntu bwabeera nabwo nga tayise mumakubo agamanyiddwa, nga omuntu bwakakasa – okugeza – nti Imam Ali bn Abi Talib (a.s) yasobolo okukuula olujji olwe khaibar – olwo olutasoboka muntu wabulijjo kulujjawo – nga akozesa amaanyi agatalabika agali waggulu wobusobozi bwabantu. Oba okukakasa nti Nabbi Isa (a.s) alina obusobozi okubeera nga asabira omulwadde n’awona nga ate buli omu yalemererwa okumujjanjaba, awatali kukozesa ddagala lyonna oba okumulongoosa.
Ekyo bw’oba omaze okukimanya ... kitegeere nti okukakasa nokukkiriza obusobozi oba amaanyiy ago agatalabika – Singa gaba gesigamira kumaanyi gakatonda nabuyinzabwe nakwagalakwe – kufananako nokukakasa amaanyi agabuiijjo agalabika, era tekubeera kugatta kukatonda, kubanga Allah oyo eyawa omuntu amaanyi agomubiri asobola okuwa omulala amaanyi agekweese awatali kukakasa nti ekitonde kifuuse kitonzi oba tekirina kyekyetaaga kukatonda.
Abawahaab bakakasa nti singa omuntu asaba ekyetaago okuva eri omu mubagalwa baktonda – kabeere mulamu oba mufu – abeere nga awonya omulwaddewe oba akomyawo ekyo ekyamubulako oba amumalira amabanjage..., aba akakasizza nti amaanyi ago agatalabika gali mumuntu oyo gwasabye kubanga gamusobozesa okukola ekiri waggulu kwebyo ebiri munsi, ate okugakakasa mw’oyo atali katonda, oba okakasizza obwakatondabwe. Kale okusaba ekyetaago mumuntu oyo nenzikiriza eyo, oba ogasse kukatonda (s.a).
Ekyokulabirako: Omuntu – ali muddungu nga alinnyonta – bwasaba omukoziwe amazzi, okusaba okwo kukkirizibwa kubanga tekwawukana nankola yabulijjo emanyiddwa. Naye okusaba okwo kwennyini, bwekubeera kuNabbi oba Imam ali wansi muttaka, oba awangalira munsi oba ekitundu ekirala, oba nga yabula abntu tebamulaba, aba agasse kukatonda owekitiibwa, kubanga aba akakasa nti Nabbi oyo oba Imam asobola okuteekateeka amazzi nga akozesa amaanyi agekweese nobusobozi obwenjawulo kw’obwo obumanyid-dwa. Kale, okwo kubeera kukakasa nti omuntu oyo asabiddwa, katonda.
Era omuwandiisi owabawahaab – Abdul A-ala Almauduud – yagamba:
“Mazima endowooza omuntu gyabeera nayo nalyooka asaba katonda okutaasibwa, nokumwewombeekera, kwekumutwaala nti y’alina obufuzi obuli waggulu wamateeka agobutonde”.([1])
Mazima ensobi Almauduud – n’abamufaanana – gyeyakola, kwekubeera nga yalowooza nti okukakasa omuntu yenna atali katonda nti alina amaanyi nobusobozi obutalabika, kubeera kuggtta kukatonda (s.w), kyokka natayawula – oba teyayagala kwawula – wakati w’amaanyi agekweese naye nga gesigamidde ku Allah, newakati w’ago agamweyawuddeko kubanga Shirik ebeera munzikiriza yakubiri sossi esooka.
Qur’an eyekitiibwa, ennyonyola amannya gabantu abaali balina obusobozi n’amaanyi agatalabika, era n’agamu kumannya gaabwe – nga Qur’an bweyagogerako – gegano:
Yusufu yagamba bagandabe:
“Mugende nolugoye rwange luno, muluteeke mukyeenyi kyataata, ajja kulaba”
“... Oyo eyajja namawulire, bwamala okutuuka, yaluteeka mukyeenyikye, naddamu n’alabo buto”([2])
Aya eyo eraga nti Nabbi Yaqub (a.s) yaddizibwa amaasoge mubujjuvu n’amaanyi agatalabika, Nabbi Yusufu geyakozesa kunsonga eyo. Era kimanyiddwa nti Yaqub okuddizibwa amaasoge, tekwaava wa Allah butereevu, wabula, kwayitira ku Yusufu kulwobu-yinza bwaktonda (s.w).
Nabbi Yusufu, yeyali ensonga eyokudda kwamaaso gataatawe, era singa tekyaali ekyo, teyalibadde alagira bagandabe okutawaala olugoyerwe balukasuke mukyeenyi kyataatawe, wabula kyalibadde kimala okumusabira obusabizi katonda owekitiibwa.
Enneyisa eyo eyekyaama, yava mu omu kubagalwa baktonda – Yusufu – era nakyuusa enkola kulwobuyinza bwakatonda, era ebyo byonna teri abisobola okujjako nga katonda yeeyamuwa amaanyi ago nobusobozi obwo obutalabika.
Mazima katonda yawa Nabi Musa (a.s) amaanyi agekweese agaamutuusa okukuba ejjinja nerifulumamu ensulo kumi nabbiri nga zenkanankana n’omuwendo gwebika byabaana ba Israel, nga katonda bwagamba:
“Twamugamba: kuba n’omuggogwo ejjinja, nerifulumamu ensulo kumi nabbiri”.([3])
Era Musa (a.s) yakozesa amaanyige agatali gabuliijjo omulundi omulala mukiseera kyeyakubiramu kunnyanja nomuggogwe nebeeramu amakubo amakalu kumi n’abiri ag’abaana ba Israel mwebaayita okugenda gyebaagenda. Amazzi gennyanja negadda kumabbali gamakubo nga galinga ensozi era newatabeera katondo konna kuvaako kudda mukkubo!
Allah agamba:
“Twassa obubaka kuMusa (netumugamba nti) kuba n’omuggogwo kunnyanja, era neyeyawula, era amazzi negesibira kumabbali nga ensozi engulumivu”.([4])
Mubifo ebibiri ebyo, tetuyinza kwefuula batamanyi byewuunyisa Nabbi Musa byeyakola okubeera nga yafukumuza ensulo era n’akuba kunnyanja, amazzi negeyawula, negakola amakubo. Ebyo byonna, yabikola naye nga akozesa amaanyi agatali gabulijjo kulwobuyinza bwakatonda nokwagalakwe (s.w).
Yali Nabbi Sulaiman (a.s) nga alina obusobozi n’amaanyi agekweese agenjawulo. Era yye kennyini yeyogerako olw’ebyo byeyaweebwa okuva ewakatonda mukigambokye – nga Qur’an bwegamba:
“Era twaweebwa okuva mubuli kimu”([5])
Ebagambo ebikwaata kwebyo katonda byeyamuwa – mubusobozi nebirala – bisangibwa mu:
27: 16 – 44, 34: 12, 21: 81, 38: 36 – 40.
Okwetegereza mu Aya ezo zonna, kutulaga ebintu ebiyitirivu ennyo n’amaanyi agekitalo agekweese, katonda geyawa omudduwe, Nabiwe, Sulaiman (a.s). Naye nga tonnaba kubikkula Qur’an kubeera nga osoma Aya zetulazizzaako, katukuleeterereyo ezimu kuzo olyoke olabe obuyinza nobusobozi obwekitalo, Qur’an bwekakasa kubamu mubaddu baktonda owekitiibwa:
Nabbi Sulaiman (a.s) yalina obuyinza kumajinni nekubunyonyi (era, nga amanyi okukaaba kwaabwo, era nga amanyi ennimi zebiwuka. Allah agamba:
“Sulaiman n’asikira Dauda, n’agamba nti abange mmwe abantu, twayigirizibwa enjogera eyebinyonyi, era netuweebwa mubuli kintu. Mazima okwo kwekusukulumizibwa okw’olwaatu. Ejje lya Sulaiman lyakunganyizibwa, mumajinni, nemubantu, nemubinyonyi, era nga likyungagana, okutuusa bwebaatuuka muddungu lyobusekerezi Akaali kabufuga nekagamba abange mmwe obusekerezi, muyingire mwemusula kubanga Sulaiman ayinza okubalinnya nga tamanyi. Sulaiman n’amweenya, n’aseka ekigambo kyaako, (oluvanyuma) n’agamba: Ai omulezi wange, nsobozesa okwebaza ekyengeraakyo ekyo kyewangabirira, n’ogabira nabazadde bange...”([6]) Okutuusa kunkomerero kwaazo.
Owange ggwe omusomi owekitiibwa, bwosoma muQur’an ekyafaayo kyeffulungu (kika kyakinyonyi) ekyo Sulaiman kyeyatuma okugenda e Saba-e, okutwaalira Omukyaala eyali omufuzi waayo ebbaluwa, wewuunya obuyinza nobufuzi obwekusifu bweyalina. Era tukusaba weyongere okwetegereza mu Aya okuva kwabiri okutuusa kw’ana mwennya mussuula eyo yennyini (Naml) olyooke weyongere okukakasa obufu nobukyaamu bwenkola yaba wahaab nokukoonagana kwaabwe ne Qur’an.
Okwongera kw’ebyo, Nabbi Sulaiman (a.s) – nga Qur’an bwegamba – yali alina obuyinza kumpewo era nga etambulira kukiragirokye, n’egenda yye w’aba ayagadde.
Allah agamba:
“Era Sulaiman yalina obufuzi kumpewo eyamaanyi, (twagyimugondekeza) nga etambulira kukiragirokye, negenda munsi gyetwaawa emikisa (Shaam), era twaali tumanyi buli kimu (twamuyigiriza ebyo ebyalimu emigaso)”([7])
Mazima ekyewunyisa mu Aya eyo, kyekigambo kya Allah ekigamba: “etambulira kukiragirokye” kubanga kiraga obufuzi bwaSulaiman obukise bweyalina kumpewo, mukutambula kwaayo.
Tusobola okutegeera amaanyi amakise Nabbi Isa (a.s) geyalina nga tuyita mukwetegereza Aya zaQur’an ezimwogerako n’ezogera kumaanyi ago. Mu Aya ezo, mwemuli eyayita kululimi lwa Isa (a.s):
“... Mazima nze mbakolera ekinyonyi okuva muttaka, nenfuwamu, nekifuuka akanyonyi kulwobuyinza bwakatonda, era mponya bamuzibe, n’abalwadde bebigenge, era namusa abafu kulwobuyinza bwakatonda, era mbabuulira ebyo byemulya nebyemutereka mumayumba gammwe, Mazima mwekyo, mulimu ekyamagero gyemuli bwemuba nga muli bakkiriza”.([8])
Ekigambo “kulwobuyinza bwakatonda” kyaddingana emirundi ebiri mu Aya eno olwokukakasa nti enneyisa yonna eyekweese abagalwa baktonda gyebabeera nayo, eva kumaanyi gakatonda nakwagalakwe, kale, kyova olaba nti Isa (a.s) atwaala ebikolwabye byonna nti by’ava kubuyinza bwakatonda. Era bwebatyo Banabbi n’abagalwa baktonda owekitiibwa.
Katonda agamba:
“Tekibeerangako kumubaka yenna kujja nakyamagero, okujjako nga (ajja nakyo) kulwabuyinza bwakatonda”([9])
Naye ate olaba nga mukiseera ekyo kyennyini, Nabbi Isa yeteekako emirimo egyo ejamagero, nga bwagamba: “ntonda”, “nfuwamu”, “mponya”, “mpa obolamu”, “mbabuulira”. Ayogera nga yezzaako.
Ate era Banabbi – nga Yusufu, Musa, Isa, Sulaiman – Sibebokka abaali balina obusobozi obwekusifu, wabula Banabbi abalala bangi abaava edda nokutuusa olwaaleero nga bakyaali nobusobozi obwo. Naye okunyumya kunsonga eyo kyetagisa kitabo kiramba.
Mpozzi, waliwo ekitabo ekyogera kunsonga eyo mubujjuvu, nga kiyitibwa “Alqudiratul ma-anawiyya Lil-Ambiyaa-e”.
Mazima Bamalayika nabo, balina obufuzi obukise nga Qur’an bweyogera ku Jibreel:
“Wamaanyi agekitalo”
Era ayogera kuBamalayika abalala:
“Ndayidde Bamalayika abalabirira ensonga”([10])
Ne Aya endala weziri eziraga nti Bamalayika batambuza ensonga zensi, nga okukwaata emyoyo. Okukuuma abantu nokubalabirira, nokuwandiika emirimo “kiraaman kaatibeen”, n’abo abazikiriza abajeemu n’obuvunanyizibwa obulala.
Buli yenna alina kyamanyi kuQur’an – kakibeere kitono – akakasa bulungi nti Bamalayika balina obusobozi obwekusifu era bakola ebyamagero kulwobuyinza bwakatonda n’amaanyige.
Singa okukakasa obufuzi obwekweese kitegeeza kukakasa bwakatonda, buli omu mubanabbi neBamalayika yalibadde katonda, nga ate ekyo obufu bwaakyo bweyolefu.
Nolwekyo, kuboki era kigamboki ekyawula?
Twakyogeradda nti ekkubo eririwo nekigambo ekyawula kiri munjawulo wakati wobuyinza obweyawulidde nobuyinza obufunibwa, kale, okukkiririza mubuyinza obweyawulidde – kw’oyo atali katonda – kiba kiraga nti ogasse kukatonda (s.w) naye ate bwokkiriza mubuyinza – mukifo oba mukintu kyonna – nti bufunibwa bufunibwa, okwo kwekwawula katonda kwennyini.
Katukakase – Owange ggwe omusomi – nti kati kimaze okukweyolekera nti okukkiriza nokukakasa nti abagalwa bakatonda balina obusobozi obwekweese, tekibeeramu Shirik yonna wabula kubeera kwawula katonda ebbanga lyomala nga obusobozi obwo obwesigamiza kukatonda owekitiibwa.
Era nga bwekimaze okutegeerekeka obulungi gy’oli nti amakulu ga tawheed. Sikwekwesigamiza ebikolwa byobutonde ebimanyiddwa kumuntu, ate ebikolwa byamagero nebyesigamizibwa kukatonda, wabula obutuufu bwatawheed, kwekusigamiza ebikolwa byonna ku Allah, kati olwo obusobozi bwonna n’amaanyi agekitalo nebibeera nga bisibuka kuye era yenannyinibyo.
Katinno, ekiseera kituuse okwogera kumpagi eyokubiri mukitundu ekyo era nga tugenda kwogera kubutuufu bwokusaba ab’agalwa baktonda okukola emirimo egyamagero nga bakozesa amaanyi amakise agatalabika.
Abaffe, kisaana okusaba omu kub’agalwa bakatonda okukola omulimo ogwamagero ogutasoboka kukolebwa mulala yenna?
Abaffe, ekikolwa ekyo (ekyokusaba) kitwalibwa nga Shirik?
Muntandikwa, tugamba: ekimu kubintu ebitaliimu kwawukana, kwekubeera nga “buli ekibeerawo, kibeerako newekivudde, era buli nsonga ebeerako nekigireeta”. Kale buli kintu tekiyinza kubeerawo, okujjako olwensonga, era obulamu buliko ensonga era bulina webusibuka, nenkomerero yabyonna, tekisoboka kusanga kunsi kintu kyonna nga tekirina nsonga.
Nabwekityo, ebyamagero byaBanabbi, nebitiibwa byaba Auliya, tebijja buzzi nga tebirina kwebiva, naye ensonga kwebiva, tebeera yabutonde nga endala ezimanyiddwa gyetuli, wabula ebeera mabega wakulowooza kwaffe, nga terabika, nekusifu.
Ekyokulabirako: Omuggo gwa Musa okufuuka omusota, ne Isa okulamusa abafu, ne Nabbi Muhamad (s.a.w) okwaasa mumwezi nokutendereza kwobuyinja bwomusenyu mumukonogwe, nebirala bingi mubyamagero byaBanabbi ... Ebyo byonna tebiyinza kujja bwereere awatali nsonga, naye ensonga – nga bwetugambye – tetusobola kugyikwaatako namikono gyaffe oba okugirabako namaaso gaffe.
Oluvanyuma olwebigambo ebyo ebitonotono, katwogere kunsonga gyetuleese eyokusaba emirimo ejenjawulo ejamagero okuva mubaagalwa bakatonda.
Abasajja abawahaab – abaabula nebabuza – bagamba nti okusaba emirimo egyawukanako negyobutonde, kubeera kugatta kukatonda owekitiibwa neekintu ekirala naye okusaba emirimo egyabulijjo egyobutonde, tewabeera mutawaana gwonna. Naye obusiramu bulaba butya ebigamb o ebyo?
Okwanukula: Qur’an eyo eyekitiibwa, yerimu amateeka agasinga obulungi getusaana okulamulisa. MuQur’an, mulimu ebifo ebiwerako ebiraga nti banabbi n’abalala, baasabibwa okukola emirimo egyewu-nyisa egyamagero nga gyawukana kumirala egyiyimiridde kumateeka agobutonde agalabwaako. Ekyokulabirako, Musa, ekibiinaakye kyamusaba akisalire kumagezi kubyenkuba oluvanyuma olwokubula kwaayo. Ekiseera ekyo, ekiragiro kyajja butereevu okuva ewa Allah (s.a) nga kiraga okwanukula okusaba kwaabwe.
Allah agamba:
“Era twassa (ekiragiro) eri Musa – mukiseera ekibiinaakye wekyamusabira okunyweesebwa – nti kuba ejjinja n’omuggogwo”.
Singa omwogezi agamba: tewali kigaana kusaba kyamagero kuva eri muntu mulamu, okusaba kwetuliko, kukwaata kumufu.
Tumwanukula: Mazima obulamu oluvanyuma lwokufa tebikyuusa bukakafu bwa tawheed na Shirik – nga ekintu bwekiyinza okubeera tawheed mumbeera yobulamu, ate Shirik mumbeera yokufa oba ekyennyume kyaabyo – wabula obukakafu busigala bunywevu mubuli ngeri yonna.
Kituufu, ... kisoboka obulamu n’okufa okubeera nobuwufu mumugaso gwokusaba oba nedda, naye obukakafu bwatawheed neShirik tebirina kyebikyusibwa.
Qur’an eyekitiibwa etunyumiza nti Nabbi Sulaiman (a.s) yasaba abaaliwo – waali – babeere nga beevaamu omu aleete entebe ya Balqiis mungeri eyewuunyisa eyamagero eyawukana kunkola yobutode. N’abagamba – nga Qur’an bwetugamba:
“Ani mummwe ayinza okundetera entebeye oluberyeberye nga tebannaba kunzijira nga basiramu?
Erimu mumajinni eryaali eryaamaanyi nerigamba: nze nja kujikuleetera nga tonnaba kusituka mukifookyo, era nze kuyo, ndiwamaanyi ate omwesigwa.
Yagamba oyo alina okumanya okuva mukitabo: nze nja kujikuleetera ngatonnaba kutemya.
Bweyamala (Sulaiman) okujiraba nga eri waali, yagamba:
Ekyo kyengera mubyengera by’omulezi wange”.([11])
Bwekiba nga kituufu, munkola yekiwahaab – obutakkirizibwa kusaba mirimo egy’amagero okuva eri ekintu kyonna okujjako katonda – okusaba kwa Nabbi Sulaiman (a.s) abo abaaliwo okumuleetera entebe ya Balqiis, kwalibadde Shirik nabukafiiri!! Era nokusaba ekyamagero okuva eri omuntu yenna – mumulembe gwonna – agamba nti Nabbi, kwalibadde nakwo bukafiiri na Shirik, naye abantu baali basabanga buli agamba nti Nabbi – kabeere wamazima oba mulimba – ekyamagero ekiraga nti katonda yeyamutuma, so balibadde basabanga katonda kennyini, naye baali bagambanga:
“Bw’oba nga ozzeeyo nekyamagero kyonna, kireete bwobeera nga byoyogera byamazima”([12])
Eyo, yenkola yabantu bonna munsi, bw’oba nga oyagala okwawula wakati waNabbi owamazima nomulimba. Era Banabbi bonna nga bwebajja, baayitanga abantu okujja okulaba ebyamagero ebiraga amazima gaabwe.
Era Qur’an eyekitiibwa, yatubuulira bulungi nyo ebyaaliwo wakati waBanabbi nabantu abebibiina byaabwe kubikwaata kunsonga eyo. Qur’an, terina kyeyagamba kubantu abo abaasabanga Banabbi ebyamagero, kale nekibeera nga kiraga obutuufu bwokusaba kwaabwe.
Katuleeteyo ekyokulabirako: Singa abantu abanoonya amazima, bajja eri Nabi Isa (a.s) nebamugamba: “Bw’oba nga oyogera mazima nti oli Nabbi, komyawo okulaba kwamuzibe oyo, owonye owebigenge oyo”, abantu abo tetuyinza kubagamba nti bagasse kukatonda, wabula tubatwaala nga abagunjufu abanoonya amazima, era batenderezebwa nokutenderezebwa kwe’kyo.
Kati oluvanyuma lw’ebyo, singa Isa (a.s) amala n’afa, abantube nebasaba omwoyogwe okuwonya muzibe nowebigenge, lwaaki tubayita abakoze Shirik nga ate tukimanyi nti obulamu bwa Nabbi n’okufaakwe tebirina kyebikyuysa mutawheed nemuShirik?!([13])
Okusinziira kw’ebyo byotwogedde, tukomekkereza nga tugamba nti Qur’an yannyonyola amannya ag’abamu mubagalwa baktonda abo katonda beyalonda n’abawa obusobozi obutalabika olwokukola emirimo egyamagero egyiri emabega webyobutonde. Abantu abo baali bokozesanga amaanyi ogo olwensonga mubiseera ebisaana – nga bwewaabeerangayo abantu abajjanga gyebali nebabasaba okugasibwa mumaanyi ago.
Era tukakasa nti kimaze okukweyolekera – owange ggwe omusomi owekitiibwa – nga Aya zaQur’an bwezikyasanguza obufu bwenkola yabawahaab n’obukyaamu bwendowooza zaabwe.
Singa Abawahaab bagamba nti okusaba ekyamagero okuva mubagalwa baktonda, Shirik.
Tubagamba: lwaaki Sulaiman – nabalala – yakikola?
Ate bwebaba bagambye nti okusaba ekyetaago okuva mub’agalwa baktonda – mungeri eyamagero – kiviirako okubakakasa nti balina obufuzi obwekweese.
Tugamba: okukakasa obufuzi obukise kulimu engeri bbiri: Tawheed yennyini nokwo okuleeta Shirik.
Ate singa baba bagambye nti okusaba karaamaat (nabyo biringa byamagero) okuva mubagalwa baktonda mubulamu bwaabwe kisaana, naye oluvanyuma olwokufa kwaabwe tekikkirizibwa.
Tubagamba: Mazima okufa nobulamu siyeminzaani ya tawheed ne shirik era tebirina kyebikyuusa mukimu kubyo.
Era bwebaba bagambye nti okusaba okuwonyezebwa kwomu-lwadde nokusasulwa kwebbanja – mungeri etali yabulijjo – kubeera kusaba kikolwa kyakatonda mwoyo atali katonda.
Tubagamba: mazima akalombolombo kashirik, kwekukakasa nti oyo gw’osaba katonda oba okukakasa nti nsibuku yabikolwa byakatonda mungeri eyeyawulidde, era okusaba ekikolwa ekyabulijjo kekitegeeza kusaba kikolwa kyakatonda okuva m’woyo atali katonda, kubanga ekipimo kyebikolwa byakatonda kwekubeera nga abikola ali omu yakka mukubiyimirizaawo.
Naye omukozi bwaaba nga ayimirizzawo ekikolwa kyonna nga yesigamira kubusobozi bwakatonda owekitiibwa, mazima okumusaba tekubeera kusaba kikolwa kyakatonda kuva mwoyo atali katonda awatali njawulo wakati w’ekyo ekisabibwa mukubeera ekyabulijja oba ekyamagero.
Era ebigambo ebyo byennyini, byebikwaata kukusaba okuwonyezebwa okuva mubagalwa baktonda, kubanga abamu bakiwakanya nebagamba nti okusaba okuwonyezebwa kuyimiridde kukatonda yekka (s.w) olwa aya egamba:
“Era bwemba ndwadde, yye yenannyini kumponya”([14])
Kale kijja kitya okugamba: Owange ggwe omubaka wakatonda, mponya?! Nebirala bwebityo ebikwaata kumirimo egyamagero.
Okwanukula: Abantu abalina enzikiriza eyo, tebaayawula – ekyokusaalirwa – wakati webikolwa byakatonda nebikolwa byabantu. Era kyekibaviirako okulowooza nti buli kikolwa kyonna mubikolwa byamagero, kibeera kyakatonda, ate buli kyonna ekikolebwa mungeri eyabulijjo eyobutonde, kibeera mubikolwa byabantu.
Abasajja abo, tebaategeera – oba befuula abatamanyi – kipimo kyawula wakati webikolwa byakatonda nebyabalala. Kubanga singa kyaali nti buli kikolwa kyonna ekyawukana kubikolwa byabulijjo, kitwalibwa nga kyakatonda, ebikolwa byaba “Muritadhina” – mubuyindi – byalibadde bikolwa byakatonda era bonna balibadde bakatonda.
Twayogera okusukka omulundi nti enjawulo eri wakati webikolwa byakatonda nebyabalala, kwekweyawula mubusobozi nokwemalirira nga Allah bwaali, nokwesigamira kumulala nga omuntu bwakola.
Mazima omuntu yesigamira kukatonda, neyeyambisa obusobo-zibwe mubuli mulimo gwonna – mumirimo ejabulijjo neejebyamagero – era bangi nnyo bafuna obusobozi n’amaanyi nebagakozesa mukutuuka kubigendererwa byabwe. Abaffe, abafananako nga abo, baba bagasse kukatonda?!
Ensibuko yokwawukana kutawheed eri munzikiriza ebeera mukusaba. Omuntu bwasaba ekyetaago – okuva mu omu mubagalwa baktonda – nga alina enzikiriza nti oyo gwasaba talina kweye-sigamidde, aba omututte nti mwetongovu mubuyinzabwe era talina kyeyetaaga kukatonda, era okwo kwetuyita Shirik kubanga teri ayinza kwesigamira kumutimagwe, kubusobozibwe namaanyige okujjako Allah (s.w) omu yekka mubwoomuubwe.
Bamushirikiina bangi – kumulembe ogwobutamanya nemunta-ndikwa yobusiramu – abaali balina enzikiriza eyo kuBamalayika nemmunyeenye era nga bagamba nti katonda yabatonda, n’abawa obuyinza nobusobozi obwokutambuza ensi nokugirabirira mungeri eyeyawulidde eyokwemalirira oba – mubutono ennyo – balina obufuzi bwokuwolereza nokusonyiwa, era b’etaaya mukifo nemukiseera kyonna webaba bagalidde.
Ekibiina kyaba Mu-utazila, kitwaala omuntu – mukubeerawo – nga kitonde kyakatonda omugulumivu naye – mukiseera kyekimu – kimutwaala nga yeemala era talina kweyesigamidde mukutuukiriza emirimogye nemubikolwa.
Naye singa betegereza mukigambo kyaabwe ekyo, balikyesanze nga munzikiriza eyo mulimu engeri ya Shirik eyekweese naye nga bbo tebamanyi.
Wew’awo, Shirik eyo eyekweese, tetuuka kuddala lyashirik ow’abo abagatta kukatonda. Mpozzi enjawulo eri wakati washirik oyo owemirundi ebiri, kwekubeera nga bbo abagatta kukatonda abamanyiddwa, bagamba nti amasanamu gaabwe getongola mukutambuza obuvunanyizibwa bwensi nemubikolwa bya katonda, naye Bamu-utazila bagamba nti omuntu yeyetongodde mumirimogye.
([1]) Almustalihaatul Aruba: pg. 18.
([2]) 12: 93, 96.
([3]) 2: 60.
([4]) 26: 63.
([5]) 22: 16.
([6]) 27: 19...
([7]) 21: 81.
([8]) 3: 49.
([9]) 13: 38.
([10]) 79: 5.
([11]) 27: 38 – 40.
([12]) 7: 106.
([13]) Ebyamagero bya Isa: 3: 49, 6: 100 – 101.
([14]) 26: 80.